[Sakonean] Autogestionatzen - Hego Uribeko gaztetxeak | Geuria\nGaldakaoko Ortuondo Gaztetxeak ateak itxi ditu, baina eskualdean gaztetxe berri batek ireki ditu: Arrigorriagakoak, alegia. Basaurin Txarraska Gaztetxeak 18 urte bete ditu aurten.\nGaldakaoko Ortuondo Gaztetxeak ateak itxi ditu, baina eskualdean gaztetxe berri batek ireki ditu: Arrigorriagakoak, alegia. Basaurin Txarraska Gaztetxeak 18 urte bete ditu aurten\nPlazatik Gaztetxera arteko saltoa egin dute hainbat eta hainbat gaztek 70eko hamarkadaren amaieraz geroztik. Herri kultura garatzeko guneak dira gaztetxeak eta oro har, eraikin bat okupatzean datza ekinbideak. Asanblada autogestionatu batek kudeatzen du, normalean Gazte Asanblada batek.\nGaztetxeen mugimendua Euskal Herrian indarra hartzen hasi zen Franco diktadorea hil eta gero, gazteria OJEren (Espainiako Gazte Antolaketa) lokalak okupatzen hasi zenean. Gaur egun, ehundaka gaztetxe daude Euskal Herrian euren Gazte Asanbladekin, baita Hego Uribe eskualdean ere. Eraikin hauek askotan pertsona fisiko edo juridikoen izenean daude legalki, eta ondorioz, desalojo mehatxuak normalak dira. Era berean, gaztetxerik gabeko Gazte Asanbladak ere badaude gurean.\nBasaurikoa (Txarraska) eta Arrigorriagakoa dira momentu honetan bizirik dirauten gaztetxe bakarrak, Galdakaokoak (Ortuondo) apirilean ateak itxi ondoren. Gazte Asanbladei dagokienez, herri bakoitzak gutxienez bat dauka: Bagabiz Gazte Asanblada (Galdakao), Lamintxu Gazte Asanblada (Usansolo), Txarraska Gazte Asanblada (Basauri), Ugaoko Gazte Asanblada eta Arrigorriagako Gazte Asanblada, besteak beste.\nATE BAT ITXI, LEIHO BAT IREKI\nGaldakaoko Ortuondo Gaztetxeak ateak itxi ditu apirilaren 2an. “Gaztetxea dagoen lursaila pribatua da eta apurka-apurka saltzen joan dira bertako eremuak”, dio Arkaitz Sagasti Ortuondoko kideak: “Jaureguizar enpresak azalera osoa erosi du eta luxuzko etxebizitzak eraikitzea da euren helburua”.\n“Udaletxearekin eta eraikuntza-enpresarekin elkarrizketak izan eta gero esan ziguten akordioak dagoeneko itxita zeudela eta martxoaren hasieran abiaraziko zituztela obrak”, dio Sagastik. Hala ere, Ortuondokoek adierazi zuten martxoan zehar ekitaldiak antolatuko zituztela eta hilabeteko epean gaztetxearen eraikina hustuko zutela jakinarazi zuten.\nBalantzaren beste aldean Arrigorriagako gaztetxea dago. Gaztelaniazko esaldiak dioen moduan, “ate bat ixten denean leiho bat irekitzen da”. Kasu honetan, Galdakaoko gaztetxeko atea itxita, Arrigorriagako gaztetxeko leihoa ireki da berriki. “Orain dela 10 bat urte gazte batzuek gaztetxea eratzeko pare bat saiakera egin zituzten, baina berehala desalojatuak izan ziren”, diote Arrigorriagako Gazte Asanbladako kideek: “Gure kasuan, orain dela 3 urte herriko zenbait kidek gure jarduerak burutzeko espazio bat falta genuela sumatu genuen. Udaletxearekin batu ginen 2014an, baina airean gelditu zen proposamena. Orduan, udal-gobernuaren interes falta ikusita, gure planteamendua aldatu eta Kirolak eraikinean sartu gara. Orain, jabeen onespenarekin, eta itzelezko lana burutu eta gero, bertan jarraitzen dugu”, diote. Basauriko gaztetxearen kasuan, eskualdealdeko zaharrena da. Aurten 18 urte beteko ditu.\nOKUPAZIOA, BIDE BAKARRA\nMaiatzaren hasieran bost urte egingo lituzke Ortuondo Gaztetxeak. “Orain dela bost urte Plazakoetxeko beste eraikin bat okupatzea adostu genuen Gazte Asanbladakook. Izan ere, kalean elkartzen ginen bilerak egiteko eta hori ez zen bidea aurrera egiteko”, dio Jon Olea Ortuondoko beste kideak: “Orduan, saiatu ginen gazteriak zituen arazoei era zuzen batean aurre egiten eta gaztetxe bat sortzen”.\nOrtuondoren aurretik beste gaztetxe bat zegoen Galdakaon, baina 10 urteko etenaldiaren ostean, eraikin berri bat okupatzeko ideia izan zuten asanbladakoek. “Athletic Kopako finaleko partidua jokatzen ari zen bitartean eraikina okupatzea erabaki genuen, tarte horretan kalean ez baitzen inor egongo. Baina, planeatutakoa ez zen ondo atera”, diote barrezka egun hartako anekdota gogoratuz. Hala ere, beste saiakera bat egin zuten eta leihotik sartzea lortu zuten. Behin tokia garbituta, Ortuondo proiektuaren hiru ardatzei eutsi zieten: etxebizitza, gaztetxea eta harreman sozialak lantzeko gunea eta baratzea.\nArrigorriagan frontoi zaharra okupatu dute. “Hamabost bat urte zeramatzan abandonatuta, belaunaldi ezberdinetako gazte askok pentsatu izan dute frontoi zaharra gaztetxe aproposa izan zitekeela, espazioak jarduera ezberdinak egiteko aukera paregabea ematen duelako”, diote. Gauzak horrela urte hasieran sartu dira Kirolak eraikinera: “Espazio zabal bat da, ekintza kulturalak burutzeko. Egia esan, zaila izaten da Arrigorriagan horrelako gauzak egitea, etengabe baimena eskatzeko burokrazia prozeduretan galdu egiten garelako; gainera toki egokiak aurkitzea zaila izaten da. Azken finean, herriko azpiegitura eta espazio gabeziari erantzutea da gure asmoa”.\nBasauriko gaztetxeari dagokionez, Basconia lantegiko bulegoak eta Arizko Ikastola izan zenaren eraikina hartu zituzten orain dela 18 urte.\nHAMAIKA PROIEKTU MARTXAN\nOrtuondoek diote “eragile sozial eta kulturalik aktiboena” izan dela gaztetxea Galdakaon. Hasteko zenbait kolektibo sortu dira bere sorreratik. Besteak beste, Inizitu Musika Elkartea, Antzerki Taldea, Ortuondo irrati librea eta Komunala. Era berean, beste hainbat proiektu jarri izan dituzte martxan: ortu ekologikoa, plaka frankistak kentzeko kanpaina, Gazte Egunak, tailerrak, hitzaldiak edota beste okupazio batzuetan asistentzia ematea.\nEkimen hauetatik batzuek aurrera jarraituko dute nahiz eta Ortuondo gaztetxea bera desagertu: hala nola, irrati librea, Inizitu Musika Elkartea, Komunala eta Gazte Egunak.\nArrigorriagako gaztetxearen kasuan, mota guztietako ekintza kulturalak antolatzea da asmoa: “Herri bazkariak, tailerrak, solasaldiak, mintegiak, musika emanaldiak, antzerkiak, dantza ikastaroak, zine emanaldiak eta esku pilota partiduak prestatzeko proiektua dugu buruan”, diote Arrigorriagatik: “Honen adibide garbia dira inauterien harira egin zen txano tailerra eta herri bazkaria. Herrigintzarako beharrezkoa den jarduera horietarako gaztetxeko espazioa eskaini genuen eta gazteriaren erantzuna izugarria izan zen”.\nGaztetxearen inaugurazio ofiziala egin nahiko lukete, baina oraindik ez dute egunik zehaztu: “Otsailaren 10erako iragarri genuen Arrigorriagako gaztetxearen irekiera, baina Udalak ekitaldi publikorik egiteko lizentziarik ez geneukalakoan, eraikinaren jabeei ohartarazi zien, irekiera egitekotan, 5.000 eta 50.000 euro arteko isuna jasoko zutela. Ohar hori kontuan harturik, eta jabeekin geneukan konpromisoari eutsiz, bertan behera utzi genuen”, diote.\nTxarraska Gaztetxean ere hamaika ekimen jarri dituzte martxan 18 urte hauetan. Esate baterako, teteria eta liburutegi zerbitzuak, grabazio-estudioak, skate pista, serigrafia tailerrak edota asanblada irekiak. Gainera, hainbat musika talde sustatu dira bertatik (Bajo Presión, Krimen&Kastigo, Lo Puto Peor eta Striknina) eta Azpikultura delako proiektua abiarazi dute. Azken horren helburua da CD, DVD eta grafikak ekoiztea eta presentzia ematea.\nGAZTEAK, MODU PASIBOAN\nNahiz eta gaztetxeen mugimendua oso hedatua dagoen, gazteen errealitatea bestelakoa da gaur egun. Arrigorriagako Gaztetxeko kideen arabera, “alde batetik, milaka zeregin antzuen artean itotzen gaituzte: gure arteko lehia etengabean bizi gara, ea nork nota onena atera, curriculum hobea izan… Bestalde, daukagun denbora libre urrian modu pasiboan kontsumitzera gaude ohituta. Honek guztiak eta beste hainbat faktorek zaildu egiten dute gazteok proiektu kolektiboetan parte hartzea”.\nDena dela, egoera horri buelta emateko erronka hartuko du eskualdeko gaztetxe berriak: “Erakutsi nahi dugu eguneroko inposaketa hauek gainditzeko esfortzua egitea pena merezi duela eta gainera kapazak garela”, diote. Arrigorriagakoen kasuan, esate baterako, adin ezberdinetako jendea batzen da eta adierazi dutenez, “hemen gabiltzanok ikusi dugu taldean gauza asko egin daitezkeela. Gainera, oso atsegina da horrelako proiektu baten partaide izatea. Ea laster gure gaztetxea irekitzen dugun eta bertan elkar ikusterik dugun”.\nGaldakaoko gazte mugimendukoek adierazi dute udalerriko gazteria erakartzeko ere zailtasunak izan dituztela: “Galdakaon jende asko Gaztetxearen alde egon arren, ikaragarri kostatzen zaigu gure ekintzetara jende berria erakartzea. Honekin batera, inguruko kolektibo lagunen arteko saretzean ez dela nahikoa sakondu, eta gure kolektiboetan ere, talde barruko harreman indibidualak zaintzerakoan ez dugula asmatu esan behar dugu”.\nHala ere, dena ez da negatiboa izan. Alde positiboa ere badago: urtarrilaren 5ean Galdakaoko Gazte Asanblada berria eratu zuten zenbait herritarrek eta “zerotik hasteko borondatea” agertu dute. Hortaz, gazteriak aurrera egin dezala bidean, gaztetxeen alde.\nSailkatuta: Arrigorriagako Gaztetxea, Gaztetxeak, Ortuondo, Sakonean, Txarraska\nHockey txapelketa, bertso bazkaria eta kontzertuak egingo dituzte Arrigorriagako Gazte Egunean\nMatxek kontzertua eskainiko du Arrigorriagako Gaztetxean\nMila Elorzak “Abiadura handiko txikizioa” hitzaldia eskainiko du Arrigorriagako Gaztetxean\nZuztarretatik Oinez, Bertso topaketa eta Mintzodromoa, Basauriko Euskal Astean\nErrotulazioak eta kanpo-irudiko elementuak euskaraz jartzeko diru-laguntzak emango ditu Arrigorriagak\nEuskararen presentzia handitzeko asmoz, Arrigorriagako Udalak elkarteei eta dendei diru-laguntzak eskainiko dizkie errotulazioak eta...\nHerritarrak Ugaoko osasun zentrora eramateko doako taxi-zerbitzua eskainiko du Zeberioko Udalak\nHerritarrek erizaintza zerbitzua izango dute egunero Zeberion bertan, baina mediku hitzorduetarako Ugaoko zentrora joan...


Irekia Eusko Jaurlaritza - Gobierno Vasco :: Ertzaintzak eta udaltzaingoek 1.899 isun-proposamen egin dituzte asteburuan Euskadin osasun-araudia ez betetzeagatik\nErtzaintzak eta udaltzaingoek 1.899 isun…\nJoan den ostiraletik igandera bitartean, Ertzaintzako eta udaltzaingoetako agenteek guztira 1.899 isun bideratu dituzte Euskadin pandemiaren aurka borroka egiteko eta koronabirusaren hedapena geldiarazteko ezarritako osasun-arauak urratzeagatik. Isun gehienak, 1.086, alegia, zirkulatzeko askatasunean ezarritako murrizketak eta gehienez lauko taldetan elkartzeko muga urratzeagatik jarri dituzte.\nAsteburuan, aipatutako bi polizia-kidegoetako agenteek hainbat eta hainbat kontrol egin dituzte berriz ere osasun-araudia betearazteko. Euskal Autonomia Erkidego osoan ezarritako zaintza-dispositiboetan erregistratutako arau-hausteen balantzeari dagokionez, guztira 1.899 isun bideratu dituzte. Arau-hauste horietako gehienak, zehazki 1.086, mugikortasunean ezarritako murrizketak eta gehienez lauko taldetan elkartzeko ezarritako muga ez betetzearekin erlazionatuta daude. Zehatz-mehatz, 407 isun gauean zirkulatzeko arauak ez errespetatzeagatik bideratu dituzte, 357 norbera bizi den udalerriko sarrera-irteeretarako ezarritako mugak urratzeagatik eta 307 eremu publikoetan nahiz pribatuetan gehienez lau pertsonako taldetan elkartzeko muga ez betetzeagatik.\nBestalde, maskara ez janzteagatik edo behar bezala ez erabiltzeagatik jarritako isunak 330 dira. Kalean alkohola kontsumitzeari dagokionez, guztira 266 isun bideratu dituzte. Gutxiago dira ostalaritzan, jatetxeetan eta jarduera fisikoan gutxienez metro eta erdiko tartea ez uzteagatik edo eremu publikoetan pertsonen artean bi metroko tartea utzi gabe erretzeagatik, edo, besteak beste, ostalaritzako establezimenduetan eta jatetxeetan ordutegia ez betetzeagatik, jarritako isunak.\nLurraldez lurralde, honela banatzen da bi polizia-kidegoen jarduera bateratua: 845 isun Bizkaian, 664 Gipuzkoan eta 390 Araban.\nIsunak baimendu gabeko festak edo ospakizunak egiteagatik\nAsteburuan osasun-araudia urratzeagatik gauzatu diren esku-hartzerik aipagarrienak Azkoitian, Lezon, Pasaian eta Bilbon gauzatu dira. Azkoitian Ertzaintzak larunbat iluntzeko zortzi eta erdiak aldera esku hartu zuen kalean maskararik gabe eta segurtasun-tartea utzi gabe zeuden eta kasu batzuetan alkohola edaten ari ziren ehun bat pertsona sakabanatzeko. Pertsona horiek zeuden lekura agertu ziren agenteek megafonia bidez eskatu zuten osasun-araudia betetzeko, eta jaramonik egin ez zieten 19 pertsona zehatzeko proposamenak bete zituzten. Bestalde, egun horretan bertan pertsona batek deitu zuen Jaizkibelgo jaitsieran ustez legez kanpoko karrerak egiten ari zirela esanez. Adierazitakoa egiaztatzera agertu ziren polizia-baliabideek ikusi zuten 17 pertsona zeudela bertan maskarak jantzi gabe eta udal-mailako itxiera perimetrala urratzen.\nAurreko egunean, Udaltzaingoak kalean urtebetetze bat ospatzen eta Covidaren aurkako neurriak urratzen ari ziren hamasei pertsona identifikatu eta zehatu zituen Pasaian. Ostiralean bertan 26 isun-proposamen jarri zizkieten Bilboko San Ignazio auzoan kalean alkohola edaten eta segurtasun-neurriak urratzen ari ziren hamalau pertsonari.


Irekia Eusko Jaurlaritza - Gobierno Vasco :: Zazpi ertzainek parte hartuko dute abuztuan Chengdun (Txinan) egingo diren Polizien eta Suhiltzaileen Munduko Jokoetan\nZazpi ertzainek parte hartuko dute abuztuan…\n<iframe src="https://www.irekia.euskadi.eus/eu/embed/videos?video_path=2019%2F07%2F29%2Fnews_56157%2Fhtml5%2Fdelegacion_juegos_ok.mp4" width="320" height="210" allowfullscreen></iframe>\nZazpi ertzainek parte hartuko dute abuztuan Chengdun (Txinan) egingo diren Polizien eta Suhiltzaileen Munduko Jokoetan Iturria: Irekia\nDSC_0120.JPG Iturria: Irekia\nDSC_0126.JPG Iturria: Irekia\nDSC_0144.JPG Iturria: Irekia\nDSC_0153.JPG Iturria: Irekia\nTaekwondo.jpg Iturria: Irekia\ndelegacion_juegos.jpg Iturria: Irekia\nDelegacion_ertzaintza_china.jpg Iturria: Irekia\nZazpi atletak osatutako taldeari gaur goizean, Txinako Chengdu hirira joan bezperan, egin diote harrera Iurretako egoitzan Ertzaintzaren zuzendari Gervasio Gabirondok eta Araubide Juridikoaren zuzendari Eugenio Artetxek. Chengdu hirian bost kirol-modalitate ezberdinetan parte hartuko dute, abuztuaren 8tik 18ra bitartean egingo diren Polizien eta Suhiltzaileen Munduko Jokoetan.\nErtzaintzak 1997tik nazioarteko hamabi txapelketatan parte hartu du, guztira 118 atleta eta kirolarik parte hartu dute eta 241 domina lortu dituzte. Los Angelesen (AEB) 2017an egin zen azken edizioan Ertzaintzako 12 atletak parte hartu zuten, eta 19 domina lortu zituzten bost kirol-modalitatetan.\nErtzaintzako atleta eta kirolari talde honek oporrak aprobetxatuko dituzte jokoetan parte hartzeko, eta Segurtasun Sailak laguntza emango die parte hartzen duten modalitateetan lehenengo bost plazetako bat lortzen dutenei. Bestalde, Eusko Jaurlaritzako Kirol Zuzendaritzak behar duten kiroletako arropa-ekipamendua eman diete “Euskadi - Basque Country” logotipoa jarrita.\ngabirondo_ertzaintza_forman... behera kargatu (1 MB)\ngabirondo_ertzaintza_forman... 20 MB


Irekia Eusko Jaurlaritza - Gobierno Vasco :: Arriola sailburuak euskal enpresek ingurumenarekin bat egiteko eta beren DNAn lehiakortasun-faktore gisa sartzeko beharra nabarmendu du\nArriola sailburuak euskal enpresek…\n\nArriola sailburuak euskal enpresek ingurumenarekin bat egiteko eta beren DNAn lehiakortasun-faktore gisa sartzeko beharra nabarmendu du Iturria: Irekia\n\nArriolak, gaur goizean, OTUA Taldeak Legution dituen instalazioak bisitatu ditu; enpresa buru da metalen birziklapenean eta berreskuratzean\nOTUAk Ihobe ingurumen-kudeaketako sozietate publikoarekin dihardu lankidetzan ingurumenarekin arduratsuak diren teknologien ikerketa-proiektu batzuetan\nSailburuak gogorarazi du ekonomia zirkularra balio handiko estrategia dela giza jarduerak ingurumenean duen eragina murrizteko eta klima-aldaketaren aurka borrokatzeko\nIñaki Arriola Ingurumen, Lurralde Plangintza eta Etxebizitzako sailburuak dei egin die euskal enpresei, ingurumenarekin bat egin dezaten eta beren DNAn lehiakortasun-faktore gisa sar dezaten. Eta gogorarazi du ekonomia zirkularra “aukera abantailatsua dela enpresentzat; izan ere, lehiakortasun-, errentagarritasun- eta jasangarritasun-hobekuntza esanguratsuak lor ditzakete, zenbait formularekin, besteak beste, ekodiseinuarekin edo hobekuntzarekin materialen erabileran eta berreskuratzean, eta estrategia baliotsua da giza jarduerak ingurumenean duen eragina murrizteko eta klima-aldaketaren aurka borrokatzeko, horiek gure sailaren helburu nagusi direla aintzat hartuta”.\nHala esan du gaur goizean OTUA Taldeak Legution (Araba) dituen instalazioak bisitatu dituenean; enpresa buru da metalen birziklapenean eta berreskuratzean. Mikel eta Amaia Trebiño OTUAko kontseilari delegatuen eskutik, taldeak Legution dituen instalazioak bisitatu ditu; bertan, urtean, 120.000 tona hondakin kudeatzen dituzte.\nBisita ‘Circular Thinking. Euskadi ekonomia zirkularrerantz, Euskadi hacia la economía circular’ ekimenean sartzen da; ekintza hori Ingurumen Sailak sustatzen du eta helburu du Euskadiko industria-eragileak ekintzarako mugiaraztea eta tresna izatea ekonomia zirkularra enpresen lehiakortasunerako hobekuntza- eta negozio-aukera gisa identifikatzeko.\nOTUAk 44 urte daramatza balorizazioaren eremuan lanean, eta 7 negozio-arlo ditu; horien artean dago INATEC Fundazioa, ikerketari eta garapenari eskainia. Gaur egun, Ihobe ingurumen-kudeaketako sozietate publikoak, Eusko Jaurlaritzaren Ingurumen Sailarenak, laguntza teknikoa eta finantzarioa ematen dio INATECi, ekonomia zirkularraren inguruan lau ikerketa-proiektu garatzeko. Lau proiektu horiek metal estrategikoen balorizazioarekin, ibilgailuen hondakinetan kloro-edukia murriztearekin, zementua ekoizten duen industriarako erregai alternatiboen egokitzapenarekin eta Clinker ekoizpenerako gatz-zepen tratamenduan azpiproduktuak eskuratzearekin daude lotuta.\nEuskadi Europa osoko lehen eskualdea izan da ekonomia zirkularreko adierazleak kalkulatzen, bere estrategia garatzeko abiapuntu gisa. Eskuratu diren datuek erakusten dute euskal industria-sektoreak 46,5 milioi tona lehengai behar dituela funtzionatzeko, gehienak inportatuak (guztizkoaren % 77), alegia, ekoizpen-kostuen % 61. Eta adierazten dute ekonomia zirkularra Euskadin BPGd-aren % 1,12 dela, eta urteko diru-sarrera gordinak 764 milioi eurokoak eta 18.000 enplegu baino gehiago dituela.\nEuskadiko industria-enpresetan ekonomia zirkularraren eredua ezartzeak % 6 murriztuko luke lehengaien kontsumoa, eta, urtero, 2.000 milioi euroko aurrezpena ekarriko luke. Gainera, nabarmen murriztuko luke energiaren kontsumoa, bai eta zabortegian amaitzen duten hondakinen sorkuntza ere.\nEkonomia zirkularrak paradigma-aldaketa dakar baliabide naturalak erabiltzeko moduan eta, beraz, ingurumenarekin harremanetan egoteko dugun moduan: lehengaiak ateratzeko eta ekoizteko, erabiltzeko eta botatzeko ekonomia linealetik, murrizteko, berrerabiltzeko eta birziklatzeko ekonomia zirkularrera igarotzea; ekonomia eraginkorragora eta arduratsura, non produktuak eta materialak behin eta berriz sartzen baitira ekoizpen-zikloan eta, horrela, ahalik eta gehien luzatzen baitute balioa eta gutxienera murrizten baitituzte ateratzeagatiko eta isurtzeagatiko eraginak.\nEredu horren bidez, Arriola sailburuaren hitzetan, planetaren suntsitzea eteten laguntzen da eta enpresa-ekimen eta -aukera berriak sor daitezke, bai eta kalitateko enplegu berria ere.\nintervencion_arriola_medioa... behera kargatu (6 MB)\narriola_ekonomia_zirkularra... behera kargatu (3 MB)\narriola_gizarte_berria_ment... behera kargatu (700 KB)\narriola_ekonomia_zirkularra... 40 MB\narriola_gizarte_berria_ment... 10 MB


Etapa honetan Lapurdi zeharkatuko dugu Hegotik Iparrera, Baiona hiribururaino. Baionak ez du inguruan mendirik, eta ohituta gauden biderik ez dugu erraz aurkituko. Senpere eta Baiona arteko bidea ahalik eta modurik zentzuzkoenean egin nahi dugu, hesituta dauden lurrak alde batera utziz; horretarako, batzuetan asfaltoa zanpatu beharko dugu, baina ahalik eta gehien bestelako bideetan barna ibiliko gara. Senpereko aintziratik abiatu (han egiten da, dakizuenez, Herri Urrats), eta Senpere nahiz Uztaritzeko basoak zeharkatuko ditugu; lur horietan ehiza asko egiten da, basurdetan nahiz usotan. Asfaltozko bide batera irtengo gara; bi aldeetan hesiturik dago. Inguru horietako muino bakarrera igoko gara, Santa Barbara gailurrera, eta hortik Errobi ibaiaren ertzera helduko gara, Arruntzan. Berriz ere asfalto gainean ibili beharko dugu, Baiona erdiraino.\nOrdutegiak ibilian neurturik daude, atsedenak kontuan izan gabe.\nl SENPEREKO URTEGIA Altuera : 49m Distantzia : 0,0Km Ordutegia : 0h00m\nAintzirako urtegitik, autoak uzten diren lekutik, Iparraldera abiatuko gara, goialdeko etxeetara doan bidetik; Motxokoborda aldetik, ezkerrera, gurdibide batean gora igoko gara Iparraldera, arrasto horiei jarraituz. Laster, ezkerrera, Senperera doan arrasto horiko pista bat utzi, eta zuzen jarraituko dugu, Aurrerago, asfaltozko bide batera iritsiko gara; kanpinera doan bidea ezkerretara utzi, eta eskuinetik joko dugu D3 bideraino; bide horrek lotzen ditu Senpere eta Baiona. Bide horretan barna 300 bat metro egin, eta, Zuraideko bidegurutzean, baserri batzuetara doan asfaltozko pista bat hartuko dugu, zuzen; pista hori amaitzean, ardientzako bide zabal batera iristen da; lokatz asko egoten da, eta kontuz joan beharko dugu, hanka asko hondoratu gabe. Larrekogurutzea izeneko gune batera iritsi, eta 10 bat minutuan Xurienborda atsedentokira helduko gara; zurezko mahaiak daude, eta ohiko "picnic" egitekoak, D3 errepidearen ondo-ondoan.\nl SENPEREKO OIHANA Altuera : 143m Distantzia : 43,6Km Ordutegia : 0h50m\nHortxe hasten da mugaldeko gailurren eta itsasoaren artean zabaltzen den baso-unea. Senpereko eta Uztaritzeko herri-basoak oso zabalak dira, fauna eta flora ugarikoak.\nErrepidea zeharkatu eta Ipar-Mendebal aldera jarraituko dugu; eskuinetara pista bat agertuko zaigu, eta zurezko mahaiak dauden beste gune batera iritsiko gara; han borda bat dago, ehiztariek erabiltzen dutena. Zorua lurrezkoa duen pista horretan barna jarraituko dugu Iparralderantz, aldapa behera, usategien ondotik; argi ibiltzeko adierazten duten seinaleak daude. Beti eskuinera egingo dugu, basotik irten arte; gero, argindarraren kableen azpitik igaroko gara, eta aurrean agertuko zaigu Santa Barbarako gailurra, eguneko altuena; antena luze eta mehe bat dauka goienean. Alde guztietan baserriak ikusiko ditugu barreiaturik; Arbona, Arrangoitze eta Uztaritzeko auzoetakoak dira. Pistan aurrera jarraitu, eta laster beste bat hartuko dugu eskuinaldera; pixkanaka, errepide txiki bateraino jaitsiko gaitu; ezkerretara, Arantzetakoborda auzoa izango dugu gertu. Bidean eskuinera egin, aldapa gogor batean gora, bidegurutze bat ezkerretara utzi, eta Larretxuriara doan bidean barna D3 errepidera iritsiko gara, Arrangoitzeko Dornariette auzoaren parera, Larreburua baserritik gertu.\nl LARREBURUA Altuera : 79m Distantzia : 9,0Km Ordutegia : 2h00m\nSanta Barbara gailurra aurrez aurre izanda ere, ez daukagu biderik bertara zuzen igotzeko; inguruko lursail guztiak hesiturik daude, sarrera galarazten duten letreroekin: "Défense d'entrer. Propieté privé". Eskuineko bidea hartu beharko dugu 300 bat metrotan, eta gero ezkerrera jo Mentaberrikoborda bidegurutzean, beste 300 bat metro aurrera jarraitu, eta hurrengo bidegurutzean ezkerrera, D350 errepidean, Arruntza aldera. Kilometro batean bi bider 90º-ko bira eginez, Hemeretziak izeneko etxe-multzo batera iritsiko gara, handik ezkerrera jo eta, pista bat hartuz, 180º-ko bira egin eta Santa Barbarako bidea ikusiko dugu pintura horiz seinalaturik. Asfaltozko pista horretan aurrera segitu, baserri artean, eta asfaltorik gabeko pista batera iritsiko gara, eta hortik Santa Barbaraino.\np SANTA BARBARA Altuera : 150m Distantzia : 12,0Km Ordutegia : 2h55m\nGailur biribila da, eta handik ederki ikusten dira Larrun, Aiako Harriak eta Jaizkibel; inguru guztia ordekan dago. Itsasertza ez da ondo ikusten, mendia txiki samarra baita. Uztaritzen dago, eta gailurrean baseliza bat egon zen denbora luzean. Gaur egun, Iparraldera ikusten diren lursail guztiak pribatuak dira, eta hesiak ia gailurreraino iristen dira.\nArrasto horiak dituen bidea basoan barna gailurretik Ipar-Ekialdera badoa ere, badago pista zabal bat hesiaren alboan; arrasto horiko bidea ia ez da erabiltzen, eta leku batzuetan moztuta dago eta beste batzuetan hesituta, ehiztarientzat edo baserrietarako. Bi bide horietako edozein hartuta, uso-ehizarako postuen aldamenetik igaroko gara, eta tresna mekaniko bitxiak ikusteko aukera izango dugu. Kontuan izan, pistatik segitzen badugu, 500 bat metrora eskuinera jo behar dela, berriro arrasto horiei jarraitzeko; hortik asfaltozko pista batera iritsiko gara, Bustinkarrika izeneko baserri-multzo bateraino, Arruntza auzoan. Jaitsi, zubi batetik errepide nagusia zeharkatu eta Arruntzan sartuko gara, plaza (eta aldi berean frontoi) polit batean.\nl ARRUNTZA Altuera : 47m Distantzia : 13,6Km Ordutegia : 3h20m\nUztaritzeko antzinako auzoa, 1233an Baionako urrezko liburua izenekoan aipatua. Portuako etxeei izen hori ipini zieten, izan ere haraino iristen baitziren gabarrak Errobi ibaian barna; gune horretan putzu handi samarra zegoen, errotentzako ura lortzeko ipinitako urtegiei esker.\nPilotaplaza ezkerretara utzi, eta Elizakobidea kalean barna joango gara, frontoiaren hormaren atzetik; 50 bat metrora, eskuineko kalea hartuko dugu, Kattokienea, amaieraraino, eliza ezkerretara uzten dugula. Kalearen amaieran, eskuinera joko dugu, Muskoenea Patarran barna, aldapa handian behera, arrasto horien atzetik. Behean, Uztaritzeko errepidera irtengo gara; ezkerrera jo, eta lurrezko pista batean sartuko gara, beti arrasto horien atzetik. Pista horretan barna, Antzara erreka inguruko lursail ederrak ikusiko ditugu, Portua bideko etxeetara iritsi arte. Ezkerrera jo, arrasto horiei jarraituz, gora doan kalea utzi, Errekaldea Bidetik jarraitu, eta eskuinetara lur landuak eta belazeak ikusiko ditugu. Bukaeran, eskuinera jo eta pista batean barrena joango gara, Errobi ibaiaren ertzeko asfaltozko pista batera iritsi arte.\nl ERROBI IBAIA Altuera : 5m Distantzia : 17,4Km Ordutegia : 4h15m\nErrobi ibaia (la Nive) Harpea leizean jaiotzen da, 950 metroko altueran, Behe eta Goi Nafarroaren artean, Errozate mendiaren magalean. Behe Nafarroa zeharkatu, beste ibai batzuen urak bildu, Bidarrai parean Lapurdin sartu, eta, Itsasu, Kanbo eta Uztaritzetik igarota, Baionara heltzen da, han Atturri ibaiarekin bat egiteko; handik Ozeano Atlantikora bide gutxi geratzen zaio.\nHortik Baionarainoko bidea egiteko, asfaltoa zanpatuz joan behar baitugu, zapatila erosoak janztea komeni zaigu. Errobi ibaiaren ertzetik jarraitu, haren bihurguneen inguruan, 7 bat kilometroan, autopista bat zeharkatu, eta berdin trenbidea azpitik, eta hiriguneko lore-baratzetara iritsiko gara, katedralaren ondora.\nl BAIONA Altuera : 5m Distantzia : 24,8Km Ordutegia : 5h45m\nLapurdiko hiriburua. Jatorriz, erromatarren garaian, Lapurdum deitzen zioten, eta hortik datorkio izena lurraldeari. Baiona izena XI. mendean hartu zuen; badirudi etimologia euskalduna duela, ibai eta une lotzetik, Errobi eta Atturri ibaiak elkartzen diren gunea adieraziz; ibai ona etimologia ere eman izan dute.\nBaiona latinizazioaren muga izan da lurralde akitaniarraren eta euskaldunaren artean. Goi Baionak, harresiz inguraturik, latina bereganatu zuen; Behe Baionak, aldiz, Lapurdi osoarekin batera, lehengo hizkuntzari eta ohiturei loturik jarraitu zuen. Muga horrek mendeetan iraun du, giza taldeen arteko banaketa eta liskar gogorrak ekarriz. Hiriburua alde batekoen eta bestekoen esku egon izan da, hala Nafarroako erregeen esku, nola frankoen esku, eta baita ingelesen esku ere (Rikardo Lehoi Bihotza erregea Akitaniako duke izan zen).Itsasora zabalik dagoen hiria da Baiona. Baionaren alderik tipikoena eskuinetara daukagu, Errobi ibaiaren beste aldean; hantxe dago Baiona Ttipia, bere kale esku Erdi Arokoekin; bertan denda gutxi baina taberna asko dago.


Estatu Batuetako inportazioei 225 milioi euroko merkataritza-zehapenak ezartzea aztertzen ari da Brusela | Consumer\nEstatu Batuetako inportazioei 225 milioi euroko merkataritza-zehapenak ezartzea aztertzen ari da Brusela\nEuropako Batasunak Estatu Batuetako produktuen merkatu bateratuan sartzeko 200 milioi dolarreko (225 milioi euro) zigorrak ezarri ditu, AEBek ezarritako altzairu-inportazioaren aurkako tarifen igoerari erantzuteko. Europako Batzordeak eta Hamabostek uste dute Estatu Batuetako muga-zergek 2.272 milioi euroko galerak eragingo dizkietela Europako enpresei.\n133. batzordean erabaki zen erabakia, Europako Batzordeko merkataritza-agintariak eta estatu kideetako ordezkariak biltzen zituena. Anthony Gooch-ek, Europako Merkataritza komisarioaren bozeramaileak, Pascal Lamyk dioenez, Estatu Batuetako neurriak hiru urtez altzairugintzako muga-zergen% 30erainoko igoera “oso larria” izango dutela Europako sektorean. Batzordeak 2.000 milioi dolarreko galerak balioetsi zituen (2.272 milioi euro).\nBatzordeak “aho batez” babestu zituen Etxe Zuriaren iragarkiaren ondoren Europako Batzordeak hasitako ekintzak. Ekintza horien barruan, kontsulta formala egiten zaie Estatu Batuetako ordezkariei, Munduko Merkataritza Erakundearen (MME) aurrean, EBrako balizko konpentsazioak negoziatzeko. Estatu Batuetako merkatura altzairuaz besteko produktu europarren sarbide handiagoaren bidetik etor litezke.\nBruselak oraindik ez du erantzun ofizialik, baina iturri diplomatikoek aurreratzen dute Estatu Batuek ez dutela planteatzen Europako eskakizunak betetzea.\nOrdainetan, Ebk zigor komertzialak ezar ditzake altzairua eta ehun-produktuak barne hartzen dituzten Estatu Batuetako zenbait produkturen aurka, ziurrenik tarifa igoeraren bidez. AEB Europako altzairuaren garrantzia 600 milioi dolarrekoa (681 milioi euro) da, eta ehunkiak 400 milioi dolarrekoak, 400 milioi dolarrekoak, erkidegoko iturrien arabera.\nNolanahi ere, Ebk “emakidak eteteko” demanda beteko du MMAren aurrean, zehatzeko ahalmen hori gauzatzen duen edo ez kontuan hartu gabe. Genevak horretarako ezartzen duen epean egingo du, alde anitzeko arauekin ustez bateraezina den neurria gauzatzen denetik 60 egun. AEB altzairuaren aurkako tarifak martxoaren 20tik aurrera igotzea aurreikusten da; beraz, Ebk zehapenak ezartzeko epea maiatzaren 20an amaituko litzateke. Maiatzean eta ekainaren hasieran jarriko dira martxan.\naltzairu importaciones-eu zigorrak


Hil da hiria | begiradak | GAUR8\nHil da hiria\nOriol Nel·lo geografoak dio, «Los confines de la ciudad sin confines» saiakera interesgarrian, gaur egun ezin dela zientifikoki ebatzi non dagoen hiri baten muga.\nHistorikoki, bost irizpide erabili izan dira muga horiek ondorioztatzeko. Lehena estatutu juridikoari dagokiona da; “udalerria” kontzeptutik abiatuta, honek X biztanle baino gehiago dituenean kontsideratzen da hiria. Begi bistakoa da kontraesana, espazio eraikia unitate administratibo askotan hedatzen delako maiz. Bigarrena, ondorioz, espazio eraikiaren jarraikortasuna da. Irizpide morfologiko hori erraza eta argia da, baina badu desabantaila bat: hiri-dinamikak gero eta konplexuagoak dira, eta elkarren ondoan ez dauden espazio urrunak lotu ditzakete funtzionalki. Espazio eraikiaren jarraikortasunaren irizpidea, gainera, ez dator bat naturgune eta bestelako espazio irekien garrantziarekin.\nHirugarrenak, “eremu funtzionalaren” kontzeptuak, jarraikortasun eraikirik gabeko hiri-jarraikortasuna ulertzeko balio du. Pertsona, salgai eta informazio-mugimendua da neurtzen duena, lurraldean zer harreman espazial sortzen dituzten ikusteko. Arazoa da funtzio bakoitzak espazio, denbora eta sare ezberdinak sortzen dituela eta aldagai bakar baten araberako eremu funtzionalak (lan-mugikortasuna hartu ohi da erreferentzia moduan) partzialak direla halabeharrez.\nLaugarren irizpideak egitura ekonomiko produktiboa hartzen du kontuan. Historikoki, landa-eremua ezaugarri sozioekonomiko zehatz batzuekin lotu izan da: lehen sektorea eta bataz besteko errenta baxuagoa, besteak beste. Ingurura begiratzea aski da orain dela gutxi arte nekazaritzakoa esaten genion eremua oso “urbanoa” dela ikusteko: hirugarren sektoreak nagusitasuna du, errenta baxuenak hiriguneetako auzo zehatz batzuetan daude orain eta bizi-estiloak bizkor ari dira homogeneizatzen lurralde osoan zehar. Azkenik, bosgarren irizpideak kontsumoaren, ekipamenduen eta zerbitzuen dibertsifikazioa hartzen ditu kontuan, eta horren arabera ebazten ditu hiriguneak eta haien influentzia-eremuak. Hirigune dibertso horiek, baina, ez dute botere hierarkiko sendorik, lurralde zehatz bat hirigune askoren menpe egon daitekeelako. Euskal Hiria edo Herria –ezabatu ez dagokiona– adibide garbia da.\nKonstatazio bat da hiriguneak desegin eta gainjarri egiten direla, eta geometria aldakorreko lurralde funtzionalok direla, gero eta gehiago, XXI. mende hasierako forma urbanoa marrazten dutenak. Horregatik ezberdintzen dituzte Webber edo Choay bezalako adituek “hiria” eta “urbanoa dena”, lehena hilda dagoela eta bigarrena pentsatu beharra dagoela aldarrikatuz, substantibo bat adjektibo batez ordezkatzeak dakarren ziurgabetasun guztiarekin. •


Lacturale Art Araski/IDK Gipuzkoa eta Galdakaoko pilota jaialdia, martxoaren 4an | EITB telebista\nLacturale Art Araski-IDK Gipuzkoa eta Galdakaoko pilota jaialdia, gaur, zuzenean\nGoizean Azpeitian jokatutako aizkolarien Binakako Eusko Label sariko finala ere eskainiko da.\nKirolak, zuzenean eitb.eus-en\nZuzeneko bi kirol emanaldi izango ditugu gaur ETB1en eta eitb.eus-en. Lehendabizikoa goizean: 12:00etan, saskibaloiko Dia Ligako Lacturale Art Araski-IDK Gipuzkoa norgehiagoka. Xabier de la Fuentek, Josean Aldalurrek eta Loiola Altunak egingo dute kontakizuna.\nBigarrena arratsaldean: 17:00etan, Galdakaoko pilota jaialdia. Xabier Euzkitzek gidatuko du emanaldia Joxan Tolosaren eta Elena Azpeitiaren laguntzarekin. Bi partida eskainiko dira: Gorka-Etchegoin / Bakaikoa-Salaverri eta Urrutikoetxea-I. Zabala / Laso-Larunbe.\n16:00etan, ohi denez, herri kirolen tartea zabalduko da ETB1en eta eitb.eus-en. Goizean Azpeitian jokatutako aizkolarien Binakako Eusko Label sariko finalaren berri emango digute Ibon Gaztañazpik eta Joxe Etxebestek.\nAmaitzeko, 12:00etan ETB4n eta eitb.eus-en Lezamako pilota torneoko finalak izango ditugu ikusgai, Iñigo Aiestaranen eta Txaber Zabalaren kontakizunarekin.


Gaur hasi eta urrian amaituko da 'De Miguel auziko' epaiketa | Politika | Berria\nGaur hasi eta urrian amaituko da 'De Miguel auziko' epaiketa\nFiskaltzak 54 urteko kartzela zigorra eskatu du EAJko buruzagi ohi Alfredo de Miguelentzat, legez kanpoko elkarte bat eratu eta komisioak kobratzea egotzita. Orotara, 26 persona daude auzipetuta.\nArabako Lurralde Auzitegiko aretoetako bat bete dute auzipetuek. / Jaizki Fontaneda/Argazki Press\n2018ko urtarrilak 8\nLuze joko du De Miguel auziak. Badira zortzi urte ustezko ustelkeria sarea argitara atera zela. 2009ko abenduan enpresari batek salatu zuen De Miguelek eta Aitor Telleriak 100.000 euroko saria eskatu ziotela Miñaoko Parke Teknologikoa zabaltzeko lanak bere enpresaren esku uztearen truke.\nHurrengo urteko martxoan, Arabako Aldundiko Tokiko Administrazioetarako diputatua zena atxilotu zuen Ertzaintzak, eroskeria, influentzia trafikoa eta diru zuriketa leporatuta. De Miguelekin batera atzeman zituzten Telleria bera, orduan Gasteizko Udaleko zinegotzi eta Arabako Buru Batzarreko kidea zena, Alfonso Arriola —Miñaoko parke teknologikoko zuzendaria 2006tik 2009ra— eta Koldo Otxandiano Arabako Ongizate Institutuko zuzendari ohia.\nFiskaltzak, orotara, 119 urteko kartzela zigorra eskatu du 26 auzipetuentzat. Leporatzen zaizkienak, berriz, legez kanpoko elkarte bat eratu eta komisioak kobratzea, EAJk gobernatutako erakundeen kontratu eta adjudikazio publikoak modu irregularrean eskuratzea, egin gabeko lanengatik dirua lortzea, kapitala zuritzea, eroskeria, bortxaz jendea behartzea eta dirua bidegabe erabiltzea. Denera, 150 pertsonaren lekukotzak entzungo dituzte auzian, eta, beraz, epaiketa urriaren amaieran amaitzea espero da.\nFrogak baliogabetzeko eskaera\nUstezko iruzurragatik EAEn inoiz egin den epaiketarik handiena da. Auzipetuen deklarazioak otsailaren 19tik aurrera izango dira. Ordea, lehen egunean, defentsako eta akusazioko abokatuen txanda izan da. Hala, frogen eta diligentzien baliogabetze partziala ere eskatu du De Miguelen defentsak. Besteak beste, Ainhoa Alberdik egindako grabazioekin zerikusia duten froga guztiak baliogabetzeko eskatu du, horien zaintza katean hutsuneak egon direlakoan.\nHorretaz gain, defentsak kritikatu du De Miguel, Telleria eta Otxandianoren etxeak miatu zituztenean epailearen baimenik gabe eraman zituztela euren ordenagailu eta gailu informatiko guztia. Gainerako akusatuen abokatuek ere bat egin dute De Miguelen defentsaren argudioekin.\nAldiz, Josu Izagirre fiskalak eskatu du lekuko gisa deklara dezala ikerketa ahalbidetu zuten grabazioen zaintzaz arduratu zen ertzainak.\nAuzipetutako askok alderdiarekin duten zerikusia kontuan hartuta, EAJ kexu agertu da auzia horrenbeste luzatzeagatik. BBBko buru Itxaso Atutxak salatu du "EAJren aurkako asmo txarrak" daudela atzerapenaren atzean.


Alberto Zerain alpinistak egindako 'Dragones blancos' dokumentalaren euskarazko bertsioa emango dute ostegunean | El Correo\nZurekinAlberto Zerain alpinistak egindako 'Dragones blancos' dokumentalaren euskarazko bertsioa emango dute ostegunean\nAlberto Zerain alpinistak egindako 'Dragones blancos' dokumentalaren euskarazko bertsioa emango dute ostegunean\nLehen aldia izango da dokumentala euskaraz ematen dela, gaztelaniaz bakarrik zegoelako\nPAUL PICADO Lunes, 8 abril 2019, 23:06\n'Dragones blancos' dokumentalaren euskarazko bertsioa emango dute ostegunean Oihaneder Euskararen Etxean (Gasteizko Kafe Antzokian), 19:00etan. Alberto Zerain Nanga Parbat mendira igotzen saiatu zen, baina Mazenos ertzetik. Handik bueltatzean, grabatu zituen irudiak hartu eta dokumental bat egin zuen 2011. urtean, han bizitako guztia deskribatzeko; 'Dragones blancos' izena jarri zion.\nDokumental hori 2012. urtean estreinatu zuten, gaztelaniaz, eta orain arte ez da argitaratu euskarazko bertsioa. Estreinaldia Inaxio Lopez Aranak aurkeztuko du, Albertoren lagun handia dena. Jatorrizko ahotsak Alberto Zerainek jarri ditu, bai gaztelaniaz, bai euskaraz.\nAlberto Zerain gasteiztarra Espainiako eliteko alpinista izan zen, eta mendigune garrantzitsuenetara igotzeagatik ezaguna da. Munduko hamalau mendi handienetatik, hamarrera igo da, denetan oxigenorik gabe, Everestera izan ezik. Zoritxarrez, Nanga Parbat mendira igotzen ari zenean elur-jausi bat gertatu zen eta hildakotzat hartu zuten 2017. urteko ekainean, Mariano Galvan alpinistarekin batera.\nZerain 1983. urtean hasi zen mendi garrantzitsuak igotzen, baina 2008. urtean egindako igoerarekin egin zen ezagunagoa, izan ere, egun horretan, bakarrik igo zen K2 mendira. Gasteiztarrak hauskor ikusi zituen izotz blokeak, eta 4. kanpalekuan jende gehiegi zegoenez, egoera arriskutsua zen. Beraz, lehenago igotzea erabaki zuen, 3. kanpalekutik zuzenean. Egun berean elur-jausi bat gertatu zen, eta 11 mendizale hil egin ziren, baina bera lehenago igo zenez salbatu egin zen.\nLemkera, ekialdeko hizkuntza eslaviarra aztertuko dute asteazkenean Oihaneder Euskararen Etxean Loiuko Udalak gazteentzako 450 etxebizitza eraikiko ditu


IRINMODO (1307-2018): ANTZUOLAKO ITURRIAK (XVI): DESKARGAKO ITURRIA ETA UR DEPOSITUA\nANTZUOLAKO ITURRIAK (XVI): DESKARGAKO ITURRIA ETA UR DEPOSITUA\nGarai batean, Deskargako mendatera ailegatu baino lehenago, oso ezaguna zen metalezko edo burdin iturria zegoen bide bazterrean, eta obra batzuk tarteko desagertu zena betirako. Nik neuk ezagutu nuen, eta eskailera pare bat jaitsiz bertan asetzen genituen Antzuolatik Deskargarako bidean sortutako egarriak. Iturri horren iturburua edo manantiala goitik etor zitekeen, goian dagoelako ur biltegi bat.\nHAUXE DA UR BILTEGIA\nUr biltegi hau Arrolara doan bidea hartu eta berehala ikusteko aukera dago. Gainera, bere gainetik argindar postea pasatzen da, eta ingurua garbituta dagoenez, agerian geratu da.\nUr biltegi honen inguruko informazio bila DESKARGA-ZAHAR baserrira jo dut, berriro ere. Bertako semea den Anjel Izagirrek komentatu dit garai batean Deskargako tabernara edo etxerako erabiltzen zen ura biltzen duela berak, baina lehorte handiak direnean, eta Deskarga Zaharreko manantiala gutxitzen denen, eurak ere erabili izan dutela, esan zidan.\nMetal edo burdindura denez, eta burdin kontzentrazio handiarekin hain zuzen, ez da batere egokia edateko, nahiz eta garai batean horretarako erabili. Bera, Anjel, arduratzen da hamabostero-edo garbitzen, izan ere ur tutua edo tuboa estaltzen du sarri urak dakarren material organikoak.\nUR BILTEGIA BARRUTIK\nUr hau, beraz, erabiltzeko bezala dago gaur, nahiz eta ur biltegiaren atea apurtuta egon. Hala ere, aitortu behar da ez datorkiola ur jario handirik gaur egun, tartean aurtengo lehortea dela eta.\nURA DATORREN ZULOTIK SARTUTA, INGURUKO LANDEREEN SUSTRAIAK ERE URA DUTE GOGOKO\nEskerrik asko, Anjel!!!\nANTZUOLAKO ITURRIA (XIV): GORLA ITURRI (1943)\nAIZTOGINTZA ANTZUOLAN (XVI. MENDEAN)\nANTZUOLAKO ITURRIAK (XVI): DESKARGAKO ITURRIA ETA ...\nMENDIAK ZAINTZEKO ORDENANTZAK (HIRUGARREN ZATIA): ...\nMENDIAK ZAINTZEKO ORDENANTZAK (BIGARREN ZATIA)\nHERRIKO ORGANISTAK (XVI-XXI)\nHAUTESKUNDEAK ANTZUOLAN (XVII):HAUTESKUNDE OROKORR...\nMENDIAK ZAINTZEKO ORDENANTZAK (LEHEN ZATIA): SORRE...\nPLAZAKO ERREKA IXTEKO OBRA: 1706


Brufau eta Fainé, “Sacyr” auzian inputatuta – Ekonomiaren KZ\nBrufau eta Fainé, “Sacyr” auzian inputatuta\nManuel Garcia Castello Auzitegi Nazionaleko epaileak Antoni Brufau Repsoleko presidentea eta Isidro Fain Caixabankeko presidente ohia inputatzea erabaki du, Luis Del Rivero Sacyrreko presidente ohiaren ustezko espioitza ikertzen ari den auzian. Epailearen tesiak aurrera egiten badu, Villarejo lehiakideak zelatatzeko kontratatzea delitua izango litzatekeelako tesiak, komisario ohiak bere zerbitzuak ustez erabili zituzten beste enpresa batzuekin (BBVA eta Iberdrola, esaterako) egindako adarrek beste norabide bat eman diezaiokete etorkizunari.\nEl Confidencial egunkariak atzo aurreratu zuen auto batean (Efe agentziak eskuratu du), Instrukzioko 6 zenbakiko epaitegi zentraleko titularrak ustelkeriaren aurkako Fiskaltzaren eskaera aintzat hartu du; izan ere, joan den ostiralean biak inputatzea eskatu zuen, “Interesek bat egin” zutela eta “jarduera bateratua” izan zela uste zutelako.\nVillarejo auzitik bereizitako pieza bat da, Repsolek eta Caixabankek komisario ohiarengana jo ote zuten “del Riverok sindikatzeko estrategia bat” desegiteko, Petroleo mexikarrekin (Pemex) elkartzeko, Repsolen akzioen “ia heren bat” lortzeko eta haren kontrola lortzeko.\nEpailearen ustez, “Ziurrenik”, Brufauk Isidro Fainé La Caixako presidentearekin izandako elkarrizketetako batean, “Informazio hori partekatzea adostu zuten, bien interesak bat zetozelako”.\nEpaileak, besteak beste, Miguel Angel Fernandez Rancaño (Caixabankeko segurtasun buru ohia) eta Rafael Araujo (Repsoleko segurtasun buru ohia) ikertutako Rafael Redondo Villarejoko kideak 2011ko azaroan Galapagarren (Madril) egindako bilera baten “akta moduko bat” dela esan du.\nBilera horren kontakizunak “Fainek Villarejori agindutako ikerketaren berri zuela bermatuko luke”, epaileak azaldu duenez.\nIsidro Faineren gertuko iturriek atzo adierazi zutenez, agintari judizialekiko eta Fiskaltzarekiko errespetuagatik, deklarazioak egoitza judizialean baino ez ditu egingo.\nHalaber, Luis Suarez de Lezo Repsoleko idazkari nagusi ohia eta administrazio kontseiluko kide ohia, Juan de Amunategi petrolio konpainiako ondare zerbitzuetako zuzendari korporatibo ohia, Joaquin Uris ondare kudeaketako zuzendari korporatibo ohia eta Antonio Massanell Caixabankeko hedabideen zuzendari nagusi ohia ikertutzat jotzea erabaki du epaileak.\n← Sektore publikoa apirilaren 22ko grebarako prestatzen ari da\nEAEko KPIa, azken bi urteko mailarik altuenean →


Bilboko Arte Eder Museoak eta Koral Alkarteak bat egin dabe - bizkaie.biz\nBizkaie! 2019-06-25 08:03 Kulturea\nErakunde biak dagoeneko mende batetik gorako historia daben uribilduko kultur erreferente dira.\nBilboko Arte Eder Museoak eta Bilboko Koral Alkarteak akordioa sinatu dabe, erakunde bien arteko kultur lankidetzea estutzeko. Aitatuerakunde biak dagoeneko mende batetik gorako historia daben uribilduko kultur erreferente dira. Koral Alkartea XIX. mendearen amaieran sortu zan (1886an), musikea ezagutzea eta zabalkundea sustatzeko asmoz, eta arreta berezia emon eutson kantu koralari. Bestetik, museoa XX. mendearen lehenengo hamarkadan sortu zan (1908), antxinako artearen, arte modernoaren eta arte garaikidearen bildumea jaso, gorde, ikertu, erakutsi, aberastu, zerbitzuei eutsi eta kalidadezko jarduerak sustatzeko, gizartea eduketako asmoz eta Euskal Autonomia Erkidegoko balio kulturalak zabaltzeko asmoz.\nArtearen ahotsak. Bilboko Korala Arte Eder Museoan izenburupean, hitzarmen honi esker, programa bat atondu dabe, eta, horren barruan, koraleko hiru abesbatzetako edozeinek —umeenak, gazteenak edo helduenak— emonaldi bi egingo ditu urtean, museoan bertan. Gainera, museoaren hezkuntza-programearen parte izango dan tailer didaktiko bat antolatuko dau Koralak.\nAzkenik, Koraleko bazkideek eta museoko lagunek hainbat korporazino-onura jasoko ditue: Koraleko bazkideen deskontu bera izango dabe museoko lagunek, kontzertuetara joateko sarrerak erosteko eta udan antolatzen diran umeentzako udalekuetan izena emoteko orduan. Bestetik, Koraleko bazkideek tarifa murriztua pagau ahal izango dabe, museoa bisitetako.\nLankidetza hitzarmen bat orain eta lehen aldiz sinatzeak erakunde biek euren pedagogia-lanagaz daben konpromisoa indartu eta, aldi berean, museoko testuinguru artistikoan musikea zabaltzeko esparru berezia sortu dau.\nKontuak kontu, José Luis Ormazabalek zuzendutako Koraleko umeen abesbatzak kantaldia eskaini dau. Errepertorioa: Goizian argi hastian (A. Lebordes, moldaketa: J.L. Ormazabal); Ixil ixilik dago (F. Escudero); eta Negrito trasnochador (E. Serrano, moldaketa: V. Tabbush).\nBertan izan dira: Iñigo Alberdi, Bilboko Koral Alkarteko gerentea; eta Miguel Zugaza, Bilboko Arte Eder Museoko zuzendaria.


Decathlonek 30 urte betetzen ditu eta zurekin ospatu nahi du | Centro Comercial Gorbeia\nDatorren otsailaren 19an, larunbata, Decathlon Gorbeiak bat egingo du jai-egunarekin, eta hainbat jarduera antolatuko dira egun osoan zehar. Familia osoari zuzendutako jarduerak egingo dira, Synergym gimnasio arabarraren laguntzarekin.\nPERTSONALIZATU ZURE KAMISETA\nHurbildu zaitez gure dendara eta gozatu zure kamiseta sormenez betetzen gustukoen duzun kirolari buruz. Zuk sortutako kamiseta eta zure sormenaren diploma oparituko dizkizugu.\nRUMBLE KLASEA SYNERGYM GIMNASIOAREKIN\nMugitu gorputza eta gozatu. Zatoz gure dendara eta gozatu Synergym gimnasioko monitoreek emandako RUMBLE klaseaz.\nMusika, kardioa eta borroka-arteen mugimenduak. Decathlon Synergymekin dantzan.\nZATOZ GUREKIN GOZATZERA! Begirada bat eman ordutegiari!!\nMy Decathlon txartela edukitzea eta gozatzeko gogoa.\nIzena emateko eta informazio gehiagorako: https://bit.ly/3gKDd94\n11:30etan RUMBLE KLASEA SYNERGYM GIMNASIOAREKIN\n18:00etan ZURE KAMISETA KUSTOMIZATU


Airbnb-k hirien erdiguneak konkistatu ditu — Gaztezulo\nAirbnb-k hirien erdiguneak konkistatu ditu\nAirbnb-k hirien erdiguneak konkistatu ditu Joera honek alokairuen prezioak biderkatu ditu, bertakoak periferietara herbesteratuz. https://www.gaztezulo.eus/albisteak/airbnb-k-hirien-erdiguneak-konkistatu-ditu https://www.gaztezulo.eus/albisteak/airbnb-k-hirien-erdiguneak-konkistatu-ditu/@@download/image/Captura de pantalla 2020-02-24 a las 09.10.18.png\nJoera honek alokairuen prezioak biderkatu ditu, bertakoak periferietara herbesteratuz.\n2008an etxebizitza elkarbanatzeko erraztasunak ematen zituen plataforma digitala jaio zen AEBetan; Brian Chesky eta Joe Gebbia industria diseinatzaileek dirua behar zuten San Frantzisko hiriko alokairu garestiari aurre egiteko, eta libre zuten gela alokatzea erabaki zuten; horrela jaio zen Airbnb. Egun, milioiak irabazten dituen eta etengabe hazten jarraitzen duen mundu mailako negozioa bilakatu da.\nArrakastarekin batera, hiriak erabat eraldatu dituen ondorioak ekarri ditu alokairu plataforma honek; hasiera batean hotelak ziren dardarka hasi zirenak, baina azkenean hiritarrak izan dira Airbnb efektuaren kaltetu handienak, batez ere, hirietako erdiguneetako bizilagunak. Hala, Londres, San Frantzisko, Bartzelona eta beste ehunka hirietako erdiguneak ia erabat hustu dira, turistei lekua egiteko. Egoera larria da hainbat lekutan; Mallorkako Deia herrian, gehiago dira erregistratutako Airbnb pisuak zentsuan dauden herritarrak baino.\nDatu berriak aireratu dira beste hainbat hiritan; Edinburgon, adibidez, erdiguneko etxeen %29 Airbnb pisuak dira, eta Britainiako hiri saturatuena bihurtu da The Guardian egunkariak kaleratu duenez. Eskoziako hiribuan, alde zaharreko 100 etxebizitzetatik 29 etxe turistikoak dira egun. Londresko erdigunean egoera ez da horren larria, Airbnb eskaintza hiri osoan zehar zabaldu delako; hala, Soho auzoan adibidez, 100 etxebizitzetatik 15 dira etxe turistikoak.\nEZINEZKO ALOKAIRUEN EFEKTUA\nAirbnb-k hiri turistikoen erdigunean konkistatu ditu, bizilagunak auzoetatik kanporatuz; plataforma honen hazkundeak efektu negatiboa du alokairuengan, prezioen igoera nabarmena eragiten duelako. Bartzelonako Unibertsitate Autonomoak eta Hego Parisko Unibertsitateak egindako ikerketaren arabera, Bartzelonan (Airbnb-ren 6. helmuga da mundu mailan) auzo turistikoenetan alokairua %7 igo zen 2009 eta 2017 urte bitartean, eta salerosketa berriz %19 igo zen.\nNew York hirian ere antzeko fenomenoa gertatu da Airdna enpresaren datuek diotenez (Airbnb-ren zifrak ikertzen ditu). Hiriburuan, 2014-2017 urte bitarteko datuak alderatuz, hiriko alokairuak %1,4 igo ziren, hau da, 380 dolar urtero.


Galiziako geografia - Wikipedia, entziklopedia askea.\n1Ibaiak eta itsasadarrak\nGaliziako mapa topografikoa.\nGaliziako geografia Ozeano Atlantikoak markatzen du, Galiziako (Espainia) mendebalde eta iparraldea inguratzen duena eta itsasadar sakon eta aberatsak sortzen dituena.\nHegoaldean, Miño ibaiak Portugaldik bereizten du, ipar-ekialdean Eo errekak Asturiastik eta hego-mendebaldean Galizia-Leongo mendiguneak banatzen du Gaztela eta Leongo erkidegotik.\n1 Ibaiak eta itsasadarrak\nIbaiak eta itsasadarrak[aldatu | aldatu iturburu kodea]\nMiño da Galiziako ibairik luzeena, 315 kilometrorekin, Lugoko probintzian sortu eta Ourensetik pasatuz Pontevedran itsasoratzen dena. Sil du ibaiadar nagusia, Asturias eta Leon artean sortzen dena.\nBeste ibai batzuen artean, mugaldeko Limia aipatzekoa da, herrialdeko hegoaldean. Ourenseko probintzian sortu eta Viana do Castelon (Portugal) itsasoratzen da.\nItsasadarrei dagokienez, batzuk banatzen dituzte hiru multzotan, ipar-mendebaldetik hego-mendebaldera: Rias Altas, Rias Medias eta Rias Baixas.\nGalizia-Leongo mendigunea hego-ekialdean dago, Ourense eta Leon artean. Bertako mendirik altuenak dira Pena Trevinca (2.127 m), Zamorako mugan, eta Cabeza de Manzaneda (1.781 m), probintziaren erdialdean. Portugalgo mugan, Serra do Xurés dago kokatuta.\nBestela, Serra dos Ancares Lugo eta Leongo probintzien artean dago kokatuta, Galiziako ekialdean. O Mustallar (1.935 m) da tontorrik altuena galiziar aldean.\nSalvora uhartea, Aguiñoko parrokian.\nCíes uharteak eta Arousako uhartea dira garrantzitsuenetarikoak. Cies, Ons uharteak, Cortegada eta Salvora irlek, Atlantikoko Irlen parke Nazionala osatzen dute.\nEstaca de Bares da iparraldeen dagoen lurmuturra, Galiziakoa ez ezik Iberiar penintsula osokoa ere. Ozeano Atlantikoa eta Kantauri Itsasoaren arteko muga markatzen du. Mendebalderantz, Ortegal lurmuturra dago, Ortigueirako itsasadarran.\nVilán lurmuturrak eta Toriñangoak mugatzen dute Camariñasko itsasadarra, bigarrena izanda mendebaldeen dagoen puntua Galizian. Finisterre, bestela, erromatar garaian munduko amaiera fisikoa zen Penintsulan.\n(Gaztelaniaz)Galiziako geografiaz, CAUMAS webgunean.\n(Galizieraz)Bideoak geografiari buruzkoak.\nMultimedia: Geography of Galicia (Spain)


Elgoibarko Udalak eraso sexisten aurkako kanpaina bat abiaraziko du San Bartolome jaietan - Elgoibarko Udala\nElgoibarko Udalak eraso sexisten aurkako kanpaina bat abiaraziko du San Bartolome jaietan\n2017 - 8 - 4\n“Jaietan ere, ezetza ezetza da!” lelopean, indarkeriaren kontrako borroka bistaratzeko Photo Call bat jarriko da eta kanpainaren leloa daramaten 1.000 txapa eta pultsera banatuko dira.\nMartxan jarriko diren ekintza hauekin, elgoibartarrak, herriko eragileak eta bisitariak sentsibilizatu, inplikatu eta mobilizatu nahi dira, errespetuan eta berdintasunean oinarritutako jaiak izan daitezen.\nElgoibarko Udalak, Berdintasun sailaren ekimenez, eraso sexisten aurkako kanpaina berezi bat jarriko du martxan abuztuaren 22tik 28ra ospatuko diren San Bartolome jaietarako.\nKanpainak “Jaietan ere, ezetza ezetza da!” leloa izango du eta herritarrak zein herriko eragileak eta beste herrietatik bertaratuko diren bisitariak sentsibilizatu, inplikatu eta mobilizatu nahi dira.\nAne Beitia, Elgoibarko alkatearen esanetan, “eraso sexisten aurkako jarrera aktiboa bultzatu nahi dugu, izan ere, emakumeek zein gizonek jaiez berdin gozatu behar dugu. Helburu nagusi horrekin antolatu dira ekintza hauek, herritar zein kanpotik etorriko direnei zuzendutako kontzientziazio eta sentsibilizazio kanpaina bat da, errespetuan eta berdintasunean oinarritutako San Bartolome jaiak izan ditzagun”.\nIndarkeria matxistaren aurka egiteko Udalak prestatu dituen ekintzen artean, hurrengoak azpimarratu behar dira:\n1. Photo Call-a:\nHerrian eta jai giroan, indarkeriaren kontrako borroka bistaratzeko helburuarekin, Photo Call mugikor bat instalatuko da Kultur Etxe inguruan. Era\nberean, Txiki Egunean, eguerdiko 12:30etatik 15:00ak arte, dinamizatzaile bat egongo da bertan. Kartoi-plumazko marko mugikor bat diseinatu da, herritar zein bisitariak sentsibilizatu eta atentzioa deitzeko. Jendeak, marko horren barruan, argazkiak ateratzeko aukera izango du, indarkeria matxistaren kontrako egiteko hartzen duten konpromisoa agerian utziz.\n2. Mila txapa banatuko dira\nKanpainaren lemarekin, “Jaietan ere, ezetza ezetza da!”, 1.000 txapa inguru banatuko dira, Photo Call honetan eta txosnetan eskuratu ahal izango direnak.\nEuskadiko Gazteria Kontseilutik egindako indarkeria matxistaren kontrako ehundik gora pultsera ere banatuko dira txosnetan.


Karin Fouz donostiarrak jasoko du Gipuzkoako Dantza Saria — dantzan.eus\nHemen zaude: Hasiera › Hemeroteka › Karin Fouz donostiarrak jasoko du Gipuzkoako Dantza Saria\nKarin Fouz donostiarrak jasoko du Gipuzkoako Dantza Saria\nLarunbatean hasiko dituzte Dantzaren Nazioarteko Egunaren ospakizunak Donostian, kalean dantza desberdinen erakustaldia eginez, eta igandean Barra Klasikoaren ohiko erakustaldia egingo dute. Pazko astean eskolak eskainiko dituzte, apirilaren 27an Karin Fouzi saria emango diote eta 28an gala ospatuko dute.\nDantzaren Nazioarteko Eguna izango da apirilaren 29an, Jean-Georges Noverre ballet modernoaren sortzailearen jaiotegunean. Hori dela eta, Donostian Dantzaren Hilabetea ospatu ohi dute apirilean.\nLarunbatean izango da lehen ekimena, Dantza Kalean deiturikoaren XXIII. edizioa. Alderdi Ederren izango da, Udaletxeko terrazan zehazki, 18.30etik aurrera. Bertan dantza estilo desberdinen erakustaldiak egingo dituzte hainbat konpainiak: jazza, garaikidea, klasikoa, neoklasikoa, euskal dantza, flamenkoa, hip-hopa eta ekialdeko dantza, besteak beste. 240 dantzarik hartuko dute parte.\nHurrengo egunean, igandean, «donostiarrei asko gustatzen zaien» Barra Klasikoko erakustaldia egingo dute. Donostiako Kultura eta Hezkuntza zinegotzi den Jon Insaustik aurkezpenean azaldutakoaren arabera, 1.576 dantzarik hartuko dute parte gero eta jendetsuagoa den ekitaldi honetan. 825 barra txikian arituko dira eta 751 barra klasikoan 12.00etatik aurrera. Kontxako barandila osoa txiki geratu zaie eta Alderdi Ederren hesiak jarriko dituztela iragarri dute.\nInsaustik ere aurreratu du Pazko astean stage-ak antolatuko dituztela, dantza ikusteaz gain tailerretan parte hartu ahal izateko. Dantza ikasleei eskainitako eskolak dira honakoak, apirilaren 23tik 27ra eskainiko dituztenak Victoria Eugenia antzokiko dantza gelan. Kalan Rocafull izango da irakaslea eta dantza klasikoko modalitatean maila desberdinei egokitutako gomendioak emango ditu.\nSari banaketa eta gala\nHilabetea borobiltzeko, 2019ko Gipuzkoako Dantza Saria Karin Fouz donostiarrari emango diote. Sari banaketa 27an izango da, 18.00etan, Udaletxean. 28an gala egingo dute, Victoria Eugenian 19.30ean, eta bertan Karin Fouzek parte hartzeaz gain, beste gonbidatu batzuk ere izango dira, hala nola, Jon Vallejo –2010ean Dantza Saria eskuratu zuena–, Susana Santoro, Rina Kanehara, Aitor Arrieta, Sharon Lavy klake konpainia edo Dantzaz Konpainia.\nGipuzkoako Dantza Profesionalen Elkarteko presidentea den Maria Eugenia Maisuechek aipatu duenez, Fouzi saria emango diote orain arte egindako ibilbideagatik. «Atzerrian dauden donostiarrei ilusioa egiten die dantzatzera etortzea», esan du gonbidatuei zein saridunari buruz. Elkartearen idazkaria den Menchu Medelek ere ideia hori azpimarratu du: «Zaila da etortzea etengabe ikuskizunetan eta biretan daudelako».\nGalara joateko sarrerak salgai daude 20, 15 eta 8 euroan. Bi parte izango ditu: lehenengoan ‘Enyorança’, ‘Études’, Sanguineo’, ‘Banakanbanako’, ‘Come again’ eta ‘Esmeralda’ dantzatuko dituzte; bigarrenean, ordea, ‘Trilogia’, ‘La sylfide’, ‘Los esclavos felices’, ‘Nie placze nie’ eta ‘Vertigo maze’.\nKarin Fouz, aurtengo saria jasoko duen dantzari donostiarra. (NAIZ)


Epaile gogorrarena - Nafarroako Hitza Epaile gogorrarena – Nafarroako Hitza\n2013, otsailak 01 Iritzia 267\nHaurtzaroan gehien inpresionatu ninduten eszenetako bat, berrirakurri ez arren oraindik gogoan izateraino, honekin lotuta dago. Victor Hugoren Notre-Dame de Paris nobelako pasarte bat da. Quasimodo konkorduna, begibakarra, itxuragabea eta gorra epaitu behar dute eta egokitu zaion epailea ere gorra da, ezindura ezkutatzea lortu badu ere, izan ere, txostena gainbegiratuta, itxurari erreparatuta, erraza baita juzgatzea, edo aurrejuzgatzea. Baina bai epaitua, bai epailea gorrak direnean sortzen den nahastea ezin da aurreikusi. Elkarrizketa eroak eragindako barre algarak epaileak akusatuaren erantzun begirunerik gabeei egozten dizkie. Lehengo karguei autoritateari men ez egitea gehitzen die, kondena biderkatuta. Laguntzaile batek, bidegabekeriaz ohartuta, Quasimodo gorra dela, eta ez errespetu gutxikoa, epaileari kontuan hartzeko belarrira esaten dionean, epaileak, entzungabe, gehitu du: "Ez nuen hori aintzakotzat, zigorra handitu beharko zaio".\nGerora jakin dut Victor Hugok Kristo ondorengo lehen mendeko Nikarko poeta greziarrak sortutako epigrama, ia txistea dena, edo bere bertsio anitzetako bat izanen zuela inspirazio iturri. Esaterako, Tomas Morok In iudicium ridiculum izenpean itzuli zuen. Inor gutxik daki Utopia-ren egileak epigramak ere idatzi zituela, batzuk salaketa sozialak eta guzti, agintariekin batere atsegin gabeak. Haietako batean, esaterako, nekazari bat erregeaz trufatzen da. "Hori da erregea, ez egidazu irri, mozorrotutako gizon bat ematen du". Beste batean hala dio: "Gortesau bat zalditik jaitsi eta hor zebilen bati zera esan zion: Aizak, eutsi zaldiari. Hor zebilenak, izuak harturik, esan zion: Jauna, esadazu, nahikoa da gizon bakar bat zaldi basati bati eusteko? Gortesauak baietz erantzun. Hor zebilenak esan zion: Gizon bakar batek egin ahal badu, orduan eutsi iezaiozu zuk zeuk".


"Giza emozio guztiak, aldez edo moldez, kimika edo elektrizitate dira" | Revista\n“Giza emozio guztiak, aldez edo moldez, kimika edo elektrizitate dira”\nJavier Meana, EHUko Garun-Bankuko Zuzendaria : "Giza emozio guztiak, aldez edo moldez, kimika edo elektrizitate dira"\nOMS erakundeak iragarri duenez, datozen urteetan gaixotasun mentalak gizarte garatuetako herri-osasunaren kezka larrienetako bat izango dira. Patologia horiek sortarazten dituzten ingurune eta genetika alorretako faktoreei aurka egitea xede hartutako ikerkuntzak, beraz, lehentasuna hartu du. Azterketa oztopatu izan duten aurreiritzi eta hutsuneak iraganaldiko kontua dira. Horren lekuko, Espainian aitzindari den Garun-bankua delako proiektua. Bertako arduraduna Javier Meana Euskal Herriko Unibertsitateko Farmakologiako katedraduna da: zientzialari honen helburua, hedatzaileak bereak dituen hizkera garbi eta pazientzia hartuta, giza gorputzeko beste atal batzuen aldean, garunaren ikerketa bereziki zamatzen duten mitoak lehenbailehen alboratzea da.\nNolako baliagarritasuna ikusten diozu -80ºC-tan 1.300 garun biltzeari?\nGarunak metatzeak berez ez du zentzurik. Gaixotasun mentalak ikertzeko garunak bildu ditugu, giza patologia horiek ezin azter daitezkeelako animalietan edo zelula-hazkuntzetan.\nBildu dituzuen garun horiek norenak izan ziren?\nGaixotasun mental larri-larriek jotako pazienteen garunak ditugu bertan: eskizofrenia, depresioa, trastorno bipolarra… Eta, horien aldamenean, horrelako gaixotasun mentalik nozitu ez zuten subjektuenak ere jaso ditugu, guk ebaluatu nahi ditugun parametroetan garun normal bat nolakoa den jakiteko. Hirugarren tokian, badira drogamenpekotasunik zuten gizakien garunak eta gaindosia hartuta hildako gizakienak ere.\n¿Garun-banku hori sortzeko ideia zein garunetatik jalgi da?\nEz da jeinu-ideiarik. orain mende erdia hasi ziren garun-bankuak eratzen nerbio sistemaren gaixotasunak (Parkinson gaitza, adibidez) ikertzeko jomugaz. Gaixotasun psikiatrikoak aztertzeko garun-bankua geroago sortu zen, laginak atzematea zailagoa baitzen, besteak beste.\nNola lortzen dituzue laginok?\nBideetako bat, bere buruaz beste egin duten pertsonak dira. Horretarako, Auzitegiko Medikuntzako Euskal Erakundeak eta bertan urte askotan zuzendari jardun zen Rafael Alcaraz-ek biziki lagundu gaituzte. Bestetik, EAEn, beste askotan ez bezala, ez gara asko mugitzen. Bereizgarri horrek zer esan nahi du… Kilometro karratu gutxitan jaio, hazi, ugaldu eta hiltzen garela; beraz, bere burua hil duenaren aurrekinak bilatzea kontu erraza dela. Horri esker, subjektu horren historia klinikoa taxutua dugu, badakigu diagnostiko psikiatrikoa egin zaion, nolako tratamendua eman zaion, noiz, klinikoa nor izan den… Normalean, berarenganainoko irispidea dugu edo ezaguna dugu bera. Horrelakorik ez da gure lehiakide garrantzitsuenetako baten herrian, New Yorken, gertatzen, ikuspegi zientifikotik ari garela.\nZuk esan duzunez, ordea, pertsona gaixoenak ez ezik, gizaki osasuntsuen garunak ere badituzue. Nola atzeman dituzue azken hauek?\nPrintzipioz, behintzat, bat-batean gertaturiko heriotzak izan behar du, ez digu balio prozesu luzearen (infekzioa, kardiopatia) ostean hiltzen denak? ustekabeko heriotzak izan behar du eta, gainera, gaixotasun mentalik nozitu gabeko gizakiarenak. Prototipoa istripua da: trafiko-ezbeharra da, tamalez, ohikoena; hori ez ezik, laneko edo kirol-istripua, etab.\nProzesuak ez dirudi aski tetrikoa?\nEzta inondik ere. Ez dugu gordetzen garun-masa osoa, gainera, lagin txikiak baizik. Izan ere, gramo batzuk hartuta, gauza asko argi ditzakegu. Hori bezain tetrikoa da, zirrosi hepatikoaren susmoa dagoenean, pazienteari gibel pittin bat ateratzea. Gurean, gainera, prozesua ez da erasokorra pazientearentzat. Egiari zor, ordea, urteen poderioz ikasi dugu ehun-pusketa hori bakarrik edukitzea ?gramo bai baino ez, golf pilota bat baino gutxiago, alegia? aski ez dela eta lagin gehiago behar ditugula, kortex osoak, etc. Horixe jarri dugu martxan iaz, emate-programa osagarri baten arabera.\nMaterialaz ari zarela laginez mintzatzen zara baina, lagin bat aztertzen duzunean, garun horren jabearekin pentsatzen duzu?\nLehenik, ez dut horretan pentsatu behar; bigarrenik, lagin hori ez dakit norena izan den, eboluzio zientifikoa itsumustuan egiten baitugu hemen. Horrez gainera, hasiera-hasieratik laginak emateko sisteman izena kode batez blindatua dago, ezin jakin liteke.\nKonplexutasun horrek esplikatuko luke garunaren anatomia kimiko eta fisiologikoaz dakigun guztiaren %95 azken hogei urteon ikasi izana?\nNerbio-sistemaren ikerkuntza, aspektu primarioetan, XIX. mendearen amaieran hasi zen. Gaixotasun horien iturri den aldetik, garunera XX. mendearen lehen erdia iraganik iritsi zen zientzia, lehendabizi, garun horretara iristeko zailtasunengatik eta, nola ez, ikuspegi ideologikoaren (sinesmenak, etab.) oztopoengatik. Horregatik ibili gara berandu eta, noski, medikuntza zientifikoko beste hainbat alorren aldean, horrek esan nahi du 200 urte beranduago gabiltzala. Halaz ere, oso litekeena da 30 ? 40 urteren buruan gaixotasun mentalak beste patologia askoren maila berean izatea.\nEz al da harrigarria garuna, gizakia gainerako animalietatik bereizi duen organoa, orain arte gutxien ikertua izatea?\nHarrigarria baino areago, normala da. Giza ehunak baliatzearen aurrean beti izan da nolabaiteko erresistentzia baina egun horrek ez du zentzurik. Absurdoa da organismo bat lurpean usteltzen uztea edo guk erraustea, organismo horretatik gainerako pazienteei laguntza emateko adina informazioa atera badezakegu. Funtsezkoa da hori eta, ene ustez, gizarteak onartua du. Orain dela berrehun urte subjektuen garuna eskuragarri izan bageneza edo dementzia zuten subjektuen garuna baliatzea normala baledi, egun Alzheimer gaitzaz dakiguna baino askoz ere gehiago jakin genezake, seguruenik.\nEgun garunaz dakiguna zein proportziotan ezarriko zenuke?\nDemagogia eginez, %10 edo % 20 esan nezake, baina konplexua da hori. Ez nenkizuke erantzuten.\nBizipozak, penak, sentimenduak… inpultsu elektriko edo erreakzio kimiko hutsetara bihur litezke?\nAzkenean oro da elektrizitate edo kimika. Garunaren funtzionamenduaren funtsa inpultsu elektrikoen transmisioa da eta neurona horien komunikazioa inpultsu kimikoei esker gertatzen da. Nolanahi ere, organo horrek era koordinatuan dihardu lanean, osotasun gisa, kanpotik datorkionaren arabera. Dena da substratu biologikoa baina substratu horrek, prozesatua izango bada, giroaren premia du; bestela ez du zentzurik, garuna gauza inertea baita, elektrizitate, nerbio eta kimika bidezko transmisioa daukan kilo bateko masa baizik ez delako.\nEta hori da gizakiok giza izan gaitezen ahalbideratzen duena.\nHalaxe da. Gure garunak tolesturak eta zimurrak izateari esker eremu mugatu horretan (garezurrean) sartzen dira neurona asko eta asko. Munduan den ordenagailurik ahaltsuena daukagu baina informaziorik sartzen ez badiogu alferrikakoa izango da, berez ez digu erantzunik emango. Erantzunak emango baditu galderak egin behar baitzaizkio.\nErreakzio kimiko eta elektrikoak baizik ez garela eta, finean, sentitzen dugun guztia horien arabera aldatzen dela konturatzea ez al da deprimitzeko modukoa?\nEz dut uste nik. Horrek ez du esan nahi denok berdin-berdinak garenik; %99an edo %99,9an baizik ez gara berdin. Horrela ulertu behar da eta giza genomak, adibidez, errealitatera gakartza ostera. Honelako zerbait omen dioskute: “horrela zarete denok baina, aldaketa ñimiño hau dela medio, batzuk eta besteak biziki desberdinak izateko eta, genoma horretako aldaketa txiki batzuk jazo edo eraginik, gaixotasun, ideologia, sinesmen, jarrera, jokabide desberdinak edota alterazio biologikoak izan ditzakezue; adibidez, zuetako batzuk diabetiko izango zarete eta, kanpo-eraginen presioagatik depresio larriagoa nozituko duzue”, etc.\nOMS erakundeak iragarri duenez, datozen urteotan herri-osasuneko arazo nagusietako bat trastorno eta gaixotasun mentalak izango dira. Hori guztia genetikoa bada, zergatik gertatuko dira horrelakoak maizago etorkizunean?\nDen-dena ez baita genetikoa. Ia denean datza oinarri genetiko bat baina hori ez da aski, ingurumen-faktoreek ere egon behar dute hor. Eta ingurumen-faktore horiek zein diren ongi bereizten jakin behar dugu, beroriek ezagutu ahala beraiek prebenitu edo aurka egin ahal izango diegu, populazioari eraso ez diezaioten. Adibide tipiko-tipikoa estresa da; zenbat eta estres handiagoa orduan eta depresio-tasa larriagoak. Depresioa handituz doa mendebaldeko herrialdeetan baina, ene ustez, gehiago eta hobeki diagnostikatzearen ondorioz.\n2020 urtean hori izango omen da lanerako ezintasunaren kausa behinena.\nNoski, hor ez gara medikazio, ospitaleratze eta antzeko kostuez soilik, hor zeharkako kostuek ere kalteturiko pertsonaren ingurunean eragin soziala izaten dute.\nHori bai deprimitzeko motiboa!\nDeprimitzeko, ez dakit; Osasunaren Mundu Erakundeak emaniko datuak dira horiek, hau da, datuok depresioaren kontrako botikak saltzen dituen konpainia batek ematen baditu, tira, baina OMS erakundeak emanak badira? erne, beharko.\nIkertzeaz gainera, ba al da konponbiderik?\nDenetan lehena, hori horrela dela jakitea da, gaixotasunaren kausak, oinarri biologikoak, ingurumen-faktoreak hobeto ikertu eta jakitea; hurrena, berorien gainean jarduten hastea. Ingurumen-faktoreez, berriz, badago bizimoduak aldatzea… ez da kontu erraza, badakigu, botikak hartzea baino zailagoa da hori… Gaixotasun mentalak ez dira desberdinak.\nEz oso aspaldi “Más Platón y menos Prozac” izeneko liburuak arrakasta handi samarra bildu zuen. Zein gradutaraino dago geure gogoan trastorno edo afekzio mental horiek prebenitu edo arindu ahal izatea?\nHein batean, bai, gure esku dago. “Arin” edo “txikitzat” jotzen diren trastorno mental asko eta asko (horrela derizte ez larritasun txikiagokoak direlako, tradizioz horrela esan izan zaielako baizik), hala nola antsietate koadroak, trastorno obsesibo konpultsiboak… koadro maneiagarriagoak dira eta, dudarik gabe, ez dute besteek bezainbesteko ezintasunik sortarazten; horretan subjektuak berak, ongi zaildu eta hezitakoan, asko egin dezake. Gaixotasun psikiatriko handietan (depresioan, eskizofrenian, trastorno bipolarrean?), aldiz, gaixotasun larriak dira, profesionalaren esku hartzea ezinbestekoa da bertan, zehazki diagnostikatu behar dira? horrela ulertu beharra dago. Kontua da ideia hori “saltzea”. Joera batzuen arabera, gaixotasun mentalak medikalizatzea akatsezko joera da baina hori ez da egia. Gaixotasun mentalak medikalizatzeari esker patologia horiek normalizatzen ari dira, intsulinak diabetesa normalizatu duen bezala.\nOraindik orain argitara emaniko azterketa batek ondorioztatzen zuenez, depresioaren kontrako botikak depresio larrietan bakarrik gertatzen ziren eraginkor; depresio arinetan, berriz, placebo efektua aski omen da. Horri beste hau erantsi behar zaio: gaixotasun mentalen kontrako botikek milioika eta milioika euro sortarazten dizkiote industria farmazeutikoari.\nGaixotasun mentalak, zeinahi gaixotasun kroniko bezalatsu, konpainia farmazeutikoen mokadurik ahogozagarriena dira. Industria horiei ez zaie interesatzen 15 ? 20 egunetan erabat sendatzen diren gaixotasunen kontrako tratamendua. Horiek nahi dutena bizi osorako tratamendu sintomatikoak saltzea da, farmako berri eta garesti-garestiekin eginikoak, ahal bada. Metaazterketa hori irakurtzean bi gauza aurkituko dituzu: lehenik, depresio arinen kasuan ez zegoela alderik tratamendua egiten ari ziren taldeen eta plazeboa hartzen ari ziren taldeen artean, baina depresio larrietan aldea handia zen. Orduan, lehen sospetxa etortzen zaizu burura: oso litekeena da depresio arinak depresio ez izatea; bestetik, saiakuntza klinikoak Prozac sortu aurreko garaian egingo ziren, depresioa zer zen eta zer ez zen zehatz-mehatz mugatua ez zegoen garaian, alegia.\nOrekaren aldeko zara zu.\nPsikologoen eta botiken premia dugu, botiken eta kontsultan denbora hartzeko premia dugu, horiek elkarren kontra jarri gabe. Osasun sistementzat egun ere pertsonala kontratatzean baino merkeago da dirua botiketan gastatzea, pertsonala askoz ere garestiagoa da eta horixe da osasun mentalean larriagoturik hautematen dugun arazoetako bat. Konpainia farmazeutikoak ez dira karitateko amabirjinaren alabak enpresak baizik; baina sektore horretan ere etekinak sortarazten dira, beste zeinahi eremutan legez, eta hartu beharreko arriskuak larriak dira bertan ere. Botika bat merkaturatzea ez da txori-kaka, Airbus 380 kostatzen denaren bi eta erdi halako kostatzen da eta hegazkin hori garatzea kostatu denaren hiru halako denbora eskatzen du. Horrek argitzen du farmazi enpresak zergatik diren multinazionalak eta sektorea zergatik biltzen den horrenbesteraino. Konpainia horietako baten aurrekontua herrialde askotakoak baino handiagoa da, izan.\nInolako gaixotasunik diagnostikatzea ez da inoren gustukoa baina, patologia mentalez ari garenean, badirudi beste zerbait dagoela hor atzetik…\nHalaxe da, estigmatizazioa gertatzen da, baina hori ere geroz eta arinago bihurtzen ari da. Funtsezkoa da gaixotasun mentalak osasun zentroan sendagileak artatu behar dituen gainerako patologiak bezala hartzea. Horixe da ez estigmatizatzeko egin dezakegun hoberena. Harro sentitzen naiz ni osasun zentro, ospitale edo psikiatriako kontsultara joan eta aretoan jendea zain ikusten dudanean, erreumatologo edo ginekologoaren kontsultan bezala, normal-normaltzat hartua, alegia. Dagoeneko ez zaio zeharka begiratzen pazienteari, onkologiako kontsultako itxarongelan osasun mentalekoan baino larritasun handiagoa dagoela iruditzen zait. Horregatik diot estigmatizazio hori desagertze bidean doala.\nZientziari emango zenioke zeure garuna?


Gure Irratia | Lankide, eredu eta lagun genuen Mattin Larzabal zendu da\nLankide, eredu eta lagun genuen Mattin Larzabal zendu da\nMattin Larzabal 2013an Euskal Museoan eskaini zitzaion omenaldian / GURE IRRATIA\nMP3 jaitsi (38 Mo)\nBihozmin handiarekin jakin dugu Gure Irratian 30 urtez lanean ari izan den Mattin Larzabal zendu dela ekainaren 2an. 2013ko hartu zuen erretreta, ekainaren 26 honetan, 70 urtebete beteko zituen.\nGure Irratia sortu, eta bi urte berantago hasi zen lanean. Berrian adierazi zuen bezala "Lanak galdetzen zuena baino askoz gehiago" eman zion irratiari, euskaraz egin kazetaritzari. Rikardo Arregi Kazetaritza Sariaren Ohorezko aipamena ukan zuen 2012an.\n2013ko ekainean Goiz Berri saioan Xan Beyrie eta Arantxa Idiederren gomita izan zen, hiru egun eskas zitzaizkiolarik oraindik lan egiteko erretretan sartu aitzin (soinua).


Edertasunaren gezurrak jomugan | Bizigiro | Berria\nAnorexiaren aurka egiteko asmoz, 'Photoshop dekretua' indarrean jarri du Frantziak; publizitatean agertzen diren modeloen gorputzak tresna horrekin moldatuz gero, hala egin dutela adierazi egin beharko dute publizistek. Edertasun eskuraezinen irudiak saihestu nahi dituzte neurri horrekin.\nClaudia Cardinale aktorearen irudia erabili zuten Cannesko film festibalean; bere gorputza argaldu zutela salatu zuten sare sozialetan. BERRIA Tamaina handiagoan ikusi\n2017ko azaroak 16 - Baiona\nFrantzia eta anorexia. Bi hitz horiek elkartuta, segur aski izen bat nagusitzen da askoren oroitzapenetan: Isabelle Caro. Marseillako (Okzitania) modelo ohia 2010ean hil zen, hamabost urte luzez anorexiari aurre egin eta gero. Zirrara handia eragin zuen haren gorputz biluziak. Italiako arropa marka bateko publizitatearen irudia izan zen, eta anorexiaren ondorioak erakutsi nahi izan zituen. «Argaltasunak heriotzari bide ematen dio, eta dena da, salbu edertasuna», zioen Carok. Frantziako Estatuak orain anorexiaren kontrako beste urrats bat egin nahi izan du Photoshop dekretuaren bidez. 2015ean onartu zuten legea, eta aurtengo urriaren 1ean jarri da indarrean, helburu jakin batekin: «edertasun eskuraezinen idealak sustatzea saihestu eta gazteen artean anorexiari aurrea hartu». Legea aurkeztu zuenean esan zituen hitzok Marisol Touraine Osasun ministro ohiak. Hala, publizitatean azaltzen diren modeloen gorputzak tresna horrekin moldatuz gero, argazkian «Moldatutako irudia» testua jarri beharko dute publizistek.\nBaionako CMMP Zentro Mediko Psikopedagogikoko psikiatra Gilles Bibetteri Frantziak hartutako erabakia gazi-gozoa iruditu zaio. «Ongi da gezur bat ikusiko delako, baina modeloen gezurra izango da, hau da, arazoa ez da hainbeste modelo batek ikusten dugun baino kilo gehiago dituela, baizik eta modeloa ikusten dugula publizitatean, eta hori ez da errealitatea», adierazi du. Izozkiak iragartzeko publizitatea jarri du adibidetzat: «Modelo bat izozki bat jaten ikusten dugu, modelo argal bat. Lodi bat jarriko balute, ez lukete izozkirik salduko. Gainera letra txikian osasuntsu jateko esaten digute... Dena diskurtso bikoitz bat da, errealitatea erakusten ez duena». Bibettek esandakoarekin ados da Garbiñe Agirre Acabe Gipuzkoa Anorexia eta Bulimiaren aurkako elkarteko koordinatzailea. Dekretuaren balorazio ona egiten du, baina uste du gaia funtsean ez duela behar bezala tratatu. Izan ere, Photoshop dekretuak dio gorputzeko silueta moldatu denean soilik adierazi behar dela; alegia, aurpegiko azala leundu bazaio modeloari edo sudurra itxuraz aldatu, ez da adierazi beharrik izango. «Gainera, publizitateko argazkiez bakarrik hitz egiten dute. Dekretua hankamotz gelditzen dela iruditzen zait», esan du Agirrek.\nGaztetxoek abeslariei eta modeloei asko erreparatzen dietenez, ohartu behar dute argazkietan ikusten den argaltasun hori ez dela erreala, Agirreren arabera. «Haur bat handitzen ari denean, aldaketa asko izaten ditu fisikoki eta psikologikoki. Edozein nerabek ziurtasun falta du, eta horri eskuraezinak diren ereduak gehitzen badizkiogu, autoestimuan asko eragiten du. Eredu horiek imitatzen hasten dira hobeto sentitzeko, eta bide horretan gaixotu daitezke», esan du. Antzera mintzatu da Bibette: «Dena kanpoko irudia da; gure gizartean mehea izatea baloratzen da, eta hori lortzeko zuk egin nahi duzuna baino garrantzitsuagoa da zuk eman nahi duzun itxura. Gazteen helburua popularra izatea da, irudiari sekulako garrantzia ematen diote, eta hori haien kontra joaten da».\nFrantziako Gobernuaren datuen arabera, 15 eta 24 urte bitarteko gaztetxoen artean bigarren heriotza kausa da anorexia, trafiko istripuen atzetik. CMMP Baionako psikiatrak adierazi duenez, anorexia kasuak 1960ko hamarkadan handitzen hasi ziren 1990eko hamarkada arte, eta gaur egun tasak egonkor mantentzen dira. 40.000 lagunek dute anorexia Frantzian, Radio France hedabideak zabaldu duenez.\nGari Garaialde Bostok Photoko argazkilaria da, eta, haren ustez, dekretua hankamotz gelditzen da. «Argazki guztiak moldatzen dira. Dekretu honetan moldaketa jakin batzuez ari dira, baina ez dute zehazten moldaketa jakin horiek zer diren», zalantza agertu du. «Galeriara begirako» lege bat dela iruditzen zaio Garaialderi, «ez dute nahi izan, edo agian ezin izan dute dena mugatu, arazoak egon daitezkeelako, baina muga estu horietan lortu nahi dutena ez dute lortuko». Kazetaritza arloan lan egiten du hark, eta, dekretuak eragiten ez badio ere, «haiek mugatu nahi dutena baino askoz gehiago mugatu dut nik neure burua», dio. «Ezin dut bertan ez zegoen ezer gehitu edo kendu; nik argi daukat nire esparrua zein den», azaldu du.\nNahia Garat Donapaleuko argazkilaria da (Nafarroa Beherea), eta gaur egun Bordelen bizi da. Kazetaritzan aritzeaz gain, publizitatean eta komunikazio agentzietan ere lan egin du. Garatek «ideia ontzat» jo du Photoshop dekretua, jendea lasaitzeko balioko duelakoan. «Emazte eder baten argazkian idatzia baldin bada «moldatutako argazkia» mezu azkar bat pasatuko da, eragin azkarra izanen du», haren ustez. Argazkilariaren erantzukizunaren aldetik, Garatek eta Garaialdek presio hitza nabarmendu dute. Biak ala biak argi dute argazkilariak badakiela zer egiten duen, osasunean eragin dezakeela haren lanak. «Argazkilariak badaki zer egiten duen, baina bera ere publizitatearen kodeetan sartua da, legeak betetzen ditu», Garaten esanetan. Biak ados dira anorexiaren gaia publizitatetik harago landu behar dela. «Gazteentzako komikietan, komiki femeninoak delakoetan, emakumeak hankaluzeak izaten dira, argalak... Beste euskarriei ez diete eskua sartzen, oso esparru murritzera mugatzen dira. Haurrentzat saltzen diren panpinekin zer gertatzen da? Horrek guztiak hor jarraitzen duen bitartean, ez du zentzu handirik argazki batzuei letratxo batzuk jartzea», nabarmendu du Garaialdek. Barbie panpinen inguruan irakurritako artikulu batez oroitu da Garat: «Barbiek dituzten neurriak pertsonei ezarriko balizkiete, pertsona deformatuak lirateke. Publizitatea baino lehen, haur denboran horrelako bideetatik jasotzen ditugu mezuak». Sare sozialei ere erreferentzia egin die, anorexia handik elikatzen dela esanez: «Bertan jartzen diren argazkiak ez dira moldatuak, baina itxura bat erakusten dute. Guk gazte garaian posterrak genituen ganbaretan, eta horiek moldatuak zeuden segur aski, baina eragin azkarrena sare sozialen irudiena da». Garatek Photoshop badaki noraino erabili: «Ezkontza batean argazkiak atera behar baditut eta batek azalean pinportak baldin baditu, kendu egingo nizkioke, berak bestela ere ez dituelako, eta justu egun horretan atera zaizkiolako. Aldiz, zimurrak dituzten pertsonak ukan ditut, eta ez dizkiet kendu, biziki ederrak iruditzen baitzaizkit».\nPhotoshop dekretuarekin anorexiaren gaia ez dela konponduko dio Acabe Gipuzkoako koordinatzaileak, «baina behintzat ez du zabaltzen lagunduko». Haren ustez, Espainiak horrelako dekretu bat egin beharko luke, saltzen dituzten irudiak errealak ez direla konturatzeko balio baitezake. goGorarazi du orain dela urte batzuk jantzien neurriekin asko borrokatu zirela: «46 edo handiago diren neurriak neurri berezi moduan ez tratatzeko eskatu zitzaion gobernu zentralari, baina dena ezerezean gelditu zen. Fabrikatzaileei-eta estutzen zaie, baina inork ez du eskurik sartzen hor».\nModeloei eskatzen zaizkien medikuen agiriak ere hizketagai izan ditu. Izan ere, joan den maiatzetik Frantzia eta Ipar Euskal Herrian modelo gisa lan egiten dutenek medikuaren agiri bat aurkeztu behar dute, argalegi ez daudela ziurtatzeko. Osasunaren Mundu Erakundearen arabera, pertsona bat oso argala da bere gorputz masaren indizea 18,5 baino gutxiago denean. «Pertsona bat 1,90 metro luze izan daiteke, eta 36 neurria eduki, baina ezin da eredu moduan jarri. Moda da saltzen dena, irudi bat, eta ez pertsona horren balioak. Orain, neurri bereziak dituzten desfileak ikusten dira, baina itxura garbitzeko dira, marketin hutsa», adierazi du Agirrek. Haren ustez, modaren munduan dabiltzan kolektiboak sentsibilizatu behar dira: hor ikusten du gakoa.


Igandea, 2018ko abenduak 16\nMañastegizaharreko mea garbitokia / mikel arrizabalaga\n2018-03-08 / Mikel Arrizabalaga\nTroi bidea Mutiloako meatze esparruan barneratu eta berorren meatzaritza iragana ezagutzeko aukera bikaina da. Bidean barrena, natur ingurune oparoaren erdian eta paisaian txertatuta, meatze lanaren lekuko bikainak agertuko zaizkigu: dikeak, ikuztegiak, arrasta bideak, antzinako bideak, eskolak, kantinak, plano inklinatuak, meategiak eta galeriak.\nMutiloako herrigunean ekingo diogu ibilbideari, eta Lenkaran errotaraino bidearen lehen zatia errepidez egin ondoren, Troi errekaren ondotik jarraituko dugu Barnaolara iritsi arte. Izen bereko baserriaren alboan, Mutiloako meatze esparruko bi dekantazio baltsaren dikeen egiturak eta biltegiratze eta garraio egiturak daude. Nabarmentzekoa, horien artean, meatze esparrua Ormaiztegirekin lotzen zuen meatze trenbidea, gaur egun bide berde bihurtuta dagoena. Barnaolatik gora, kantinarantz igoko gara ihi sail eder baten eta hainbat hezeguneren ertzetik igaroz.\nBeste dike baten eta Apaolaza baserriaren hondakinen ondotik pasatu ondoren, Mañastegizahar baserrira iritsiko gara. Mea garbitzeko instalazioak daude han: mearen isurbidea, ur depositua, azpila, ikuztegia eta tailerra. Hortik aurrera eta meatze arrasta bide bati jarraituz, Troi meategi zaharraren aurreko zabalgunera iritsiko gara.\nGezurmuño eta Peatza aldera ematen duen aspaldiko erauzte gunea da, eta hor daude, natur ingurune ikusgarri batek inguratuta, hainbat galeria, txirtera, bide, putzu, etab.


Titiritesa – Alabazan\nAspaldiko teknika honen bidez Zinegoak 2015 jaialdirako prestatu zuen muntaiari “Titiritesa” izenburua jarri dio OQO Argitaletxeko izenburu bereko liburuan hartu baitu arnasa .\n“Titiritesa” ipuin herrikoiaren itxurako ipuin ausarta da emakumeen arteko homosexualidadeaz hitz egiten digu.\nBego Alabazan kontalariak saio berezi honetan ipuin honen bere bertsioa elkarbanatuko du: izen hain berezi hau duen printzesaren maitasun istorioa kontatuko digu naturaltasunez, umorez, musikaz eta itzalen koloreez ere, maitasuna bezala, itzalak ere kolore desberdinetakoak izan ahal direlako.\nBIBLIOGRAFIA: saio honek arnasa hartzen du liburu honetan:\nXerardo Quintiá eta Maurizio A. C. Quarello Titiritesa (OQO 2007):\nTitiritesa Hereneguneko erreinuan bizi da. Mandolina bere amaren ametsa bere alaba printzesa fin bihurtuta eta ondo ezkonduta ikustea da.\nBaina alabaren ametsak bestelakoak dira eta ez du onartu nahi inposatu nahi dioten bizimodu hori. Berarentzako institutriz bat heldu baino lehen, Titiritesak gaztelutik alde egitea erabakitzen du fantasiaz beteriko abentura dibertigarriak bizitzeko prest: hitz-asmatzailea ezagutuko du, munstro ikaragarriari aurre egin beharko dio, ezpain gozoak dituen printzesa bat ezezagutuko du…\nTitiritesan aurreiritzirik gabeko maitasuna azaltzen zaigu eta sentsibilitate handiaz adierazten zaie txikienei gaia hau, beren afektibitate-heziketa lagunduz.\nGutxienez, 2*2,50mko eszenatokia\n3 mahai eszenatokian antzerkia muntatzeko\nMahai bat soinu ekiporako\nSoinu ekipoa (tokian ez balego, guk eraman ahal dugu salneurrian dagokiona gehituz)\nQUINTIÁ, Xerardo, A.C. QUARELLO, Maurizio Titiritesa OQO Editora, Pontevedra 2007\n← Johnny Cold Feet → Itzalekin jolasten eta kontatzen


Buenos Airesko Herri Urrats, lehen lerroan Ramuntxo Camblong eta Buenos Airesko Euskaltzaleak elkarteko lehendakari den Teresa de Zavaletaren ondoan\nBuenos Airesko euskaldunek urtero ospatzen dute Herri Urratsen euren bertsioa, hiriko Iparraldeko Euskal Etxearen eskutik. Aurtengoan, Udalbide/Udalbiltzako Zuzendaritza Batzordeko kide Ramuntxo Camblong, eta Xamar eta Jose Angel Irigarai idazleak bertan. Argentinara egin duten itzuliaren azkeneko egunean zeuden eta Diasporako jendearekin egoteko aukera dezente izan ondoren, Diasporako festa euskaltzale bat bizitzeko aukera izan zuten. Baita loriatu ere. Etxeko kideak eta, oro har, euskara eta euskal kulturaren inguruan mugitzen den jende multzoa gerturatu zen hiriburuko Moreno kalera, euskarazko jokoetan, dantzetan eta afari batean parte hartzeko. [IKUS ARGAZKI ERREPORTAJEA]\n[IKUS ARGAZKI ERREPORTAJEA, HEMEN]\nBuenos Aires, Argentina. Joan den larunbatean, maiatzaren 9, eta Senpereko ekitaldien bezperan, kolore euskaltzalez jantzi zen Buenos Airesko Iparraldeko Euskal Etxea-Centro Vasco Francés. Herri Urrats eguna zen eta berrogei bat jendek ekin zioten Iparraldeko Euskal Etxeko Kultura Azpibatzordeko kideek luzatutako deialdiari, euskal egoitzaren kintxoan, euren artean Ramuntxo Camblong, Xamar eta José Angel Irigaray, Euskal Herriko gonbidatu berezi gisa. Izan ere hiruak Argentina eta Uruguaira azken asteotan egin duten bidaiaren azkeneko egunean eta azken orduetan zeuden. Gogotsu hartu zuten parte eta loriatu ziren bertan ikusi eta bizi ahal izan zuten giro euskaltzale bereziaz, Euskal Herritik hamar edo hamabi mila kilometrotara.\nIparraldeko Euskal Etxeko kide bati, Carlos Martinez-i, egokitu zitzaion bildutako jende aurrean azaltzea zer den Herri Urrats eta bere bertsio porteñoa, eta nola gauzatu eta ospatzen den Buenos Airesen. Jarraian, Carlos Martinez-ek berak eraman zituen partaideak pilota kantxara eta bertan kultur-lehiaketei ekiteko. Dantzak, Martin Jaca dantzariaren eskutik heldu ziren. Gau osoan ez ziren abestiak faltatu, ezta pintxo gozoak ere. Horretaz gain, Juan Carlos Ibarrolak egindako eskulanak ere zozketatu ziren.\nSenpereko (Lapurdi) Herri Urrats originala\nDiasporak bat egingo du, aurten mende laurdena betetzen ari den Herri Urrats Ipar Euskal Herriko ikastolen jaiarekin\nBaionako jaien oihartzuna Argentinaraino iritsi da, Buenos Aireseko Iparraldeko Euskal Etxeak eginiko festa tarteko\nEuskaltzale argentinarrek Herri Urratsen bertako bertsio bat ospatu zuten larunbatean Buenos Airesen


Aizkorri-Aratz natur parkean barrena urtero antolatzen den mendi irteeren egitasmoa domekan hasiko da — Berbia\nAizkorri-Aratz natur parkean barrena urtero antolatzen den mendi irteeren egitasmoa domekan hasiko da\nBiozkorniara egingo den irteeran unibertso karstikoa azalduko da\nSei mendi irteera berezi egingo dira aurten Aizkorri-Aratz natur parkea ezagutzera emateko. Apirilean, maiatzean, ekainean, uztailean eta irailean egingo direnak zehaztuta daude eta urrikoa oraindik konfirmatzeko. 2018ko lehenengo irteera domekan bertan egingo da unibertso karstikoa gaitzat hartuta. Arantzazuko Parketxe aurrealdetik 9:00tan abiatuko da eta Biozkornia izango du jomuga. 4 ordu, 4 ordu eta erdiko iraupena izango duen ibilaldia osatuko da Arantzazun amaituz.\nMaiatzaren 13ean, Ezkutuko bidea eta Arantzazuko Parketxea irteera egingo da Iturrigorri-Bellotza-Parketxea parajeetatik barrena ibiliz. Ekainaren 16an Artzaintza izango da gai nagusi eta Urkulu-Degurixa-Urkulu irteera beteko da. Uztailaren 21ean, mendi irteeren egitasmo honetan klasikoa den Aloña ilunabarrean ibilaldia egingo da, zapatu iluntzean izango den bakarra. Eta irailaren 16an Kontrabandista bideak jarraituz Kortakogain-San Juan Aritxa-Kortakogain irteera osatuko da. Urriaren 21koa oraindik konfirmatzeke dago, arkeologia eta geologiaren gaia azaldu nahi da baina nondik nora egingo den zehazteko dago.\nParketxeak eta Arantzazuko adiskideak elkarteak antolatzen dituzten txango hauek publiko orokorrari zuzendurik daude, hau da, igande goiza, edo zapatu ilunkara, naturarekin kontaktuan eta lagun artean igaro nahi duen edonori zuzenduta. Prezioa 3 eurokoa izango da. Parte hartzeko izena aurrez eman behar da, telefonoz edo emailez. Domeka honetan egingo den irteerarako izen ematea zabalik dago. 943.782894 Parketxeko telefono zenbakira deitu daiteke.


Granges (Saona eta Loira) - Wikipedia, entziklopedia askea.\nGranges (Saona eta Loira)\n46° 43′ 48″ N, 4° 44′ 58″ E / 46.73°N,4.7494°E / 46.73; 4.7494Koordenatuak: 46° 43′ 48″ N, 4° 44′ 58″ E / 46.73°N,4.7494°E / 46.73; 4.7494\nGivry, Bissey-sous-Cruchaud, Buxy, La Charmée, Rosey, Saint-Désert eta Saint-Germain-lès-Buxy\n271 (%52) 257 (%49.3)\nGranges Frantziako udalerria da, Saona eta Loira departamenduan dagoena, Borgoina-Franche-Comté eskualdean. 2013an 489 biztanle zituen.\n2007an Granges udalerrian erroldatutako biztanleak 489 ziren. Familiak 167 ziren, horien artean 15 pertsona bakarrekoak ziren (4 bakarrik bizi ziren gizonak eta 11 bakarrik bizi ziren emakumeak), 53 seme-alabarik gabeko familiak ziren, 95 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 183 etxebizitza zeuden, 172 familiaren etxebizitza nagusia ziren, 6 bigarren erresidentzia ziren eta 6 hutsik zeuden. Etxebizitza guzti hauek 183etxeak ziren. 172 etxebizitza nagusietatik 152 bere jabearen bizilekua ziren, 19 alokairuan okupaturik zeuden eta 1 doan lagata zegoen; 3 etxek bi gela zituzten, 10 etxek hiru zituzten, 46 etxek lau zituzten eta 113 etxek bost zituzten. 147 etxek euren parking plaza propioa zuten azpian. 48 etxetan ibilgailu bat zegoen eta 121 etxetan bat baino gehiago zituzten.\nGranges udalerriko biztanleria-piramidea 2009an .\n2007an lan egiteko adina zuten pertsonak 332 ziren, horien artean 249 aktiboak ziren eta 83 inaktiboak ziren. 249 pertsona aktiboetatik 239 lanean zeuden (125 gizon eta 114 emakume) eta 10 langabezian zeuden (6 gizon eta 4 emakume). 83 pertsona inaktiboetatik 34 erretiraturik zeuden, 22 ikasten zeuden eta 27 "bestelako inaktibo" gisa sailkaturik zeuden.\n2009an Granges udalerrian 182 unitate fiskal zeuden, 528 pertsonek osaturik. Pertsona bakoitzeko diru-sarrera fiskalaren mediana urteko 21.323 euro zen.\n2007an zeuden 18 komertzioetatik, 1 erauzte enpresa zen, 1 material elektrikoaren fabrikazioko enpresa zen, 3 eraikuntza enpresak ziren, 2 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren, 2 informazio eta komunikazio enpresak ziren, 1 finantziazio enpresa zen, 4 zerbitzu enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2000. urtean Granges udalerrian 6 nekazaritza-ustiategi zeuden, 270 hektarea erabiltzen.\nMultimedia: Granges (Saône-et-Loire)\nBNF: 15273197v (data)\nOrriaren azken aldaketa: 21 otsaila 2021, 00:36.